Menyingkap Lagenda Duyung Dalam Sejarah

Alam lautan bukan boleh buat main. Dulu kala ramai kelasi melaporkan penampakan sotong gergasi. Beratus tahun mereka bercerita dalam catatan, yang menjadi lagenda dan hikayat tanpa asas saintifik. Sampailah saintis sendiri menjelajahi laut dalam dan terjumpa spesis Architeuthis dux.

Barulah sains mengiktiraf penampakan dalam semua catatan sejarah. Penemuan spesis A. dux seolah-olah menunjukkan banyak benda masih belum diketahui. Persoalan sekarang, mungkinkah satu hari sains akan mengiktiraf kewujudan duyung (merpeople)?

Banyak interpretasi menerangi pelita lagenda tentang duyung. Katanya duyung adalah sejenis makhluk campuran antara manusia dan haiwan laut.

The Arabian Nights meriwayatkan tentang sifat duyung, yang mempunyai “wajah terang seperti Bulan”, “rambut wanita” tetapi “tangan dan kaki dalam perut serta ekor seperti ikan”. Masalahnya, lagenda ini mekar selama ribuan tahun ke zaman Babylonia dengan dewa Apkallu atau Abgal.

Kebangkitan agama tauhid menghentikan kepercayaan pada unsur-unsur ini. Lama kelamaan, tradisi dan pantang larang menjadi sebahagian daripada kebudayaan melalui penulisan.

Hans Christian Andersen misalnya meminjam elemen ini untuk tujuan hiburan. Beliau menulis “The Little Mermaid” yang kemudian diadaptasi Disney. Maka saban zaman, prasangka orang ramai tentang duyung bertukar daripada imej pendewaan kepada cerita fiksyen.

Rentasan Jantina Duyung

Dalam cerita hikayat, reputasi duyung sebenarnya agak menakutkan. Duyung wanita dikatakan menayang kecantikan dengan sosok tubuh menggiurkan (Zurbrugg, 2018).

Kelasi yang kesunyian di laut pun tergoda. Duyung akan membawa mereka ke kawasan berbatu, dimana mereka akan dibμημh. Itu kalau duyung wanita (mermaid).

Kalau duyung lelaki (mermen), alamatnya lagi teruk. Mereka dikhabarkan boleh menyeru ribut di tengah laut.

Kuasa duyung saban zaman menjadi lemah. Ini adalah kerana tanggapan umum bahawa mereka bukan dewa-dewi. Dalam lagenda Scotland, bangsa duyung kelihatan seperti orang biasa cuma berkulit biru dan berjanggut kelabu. Kalangan The Blue Men ini akan mencabar nakhoda kapal dalam pertandingan syair (berbudaya betul puak duyung). Jika menang dalam peraduan syair, kapal nakhoda ini takkan diapa-apakan (The Scotsman, 2016).

Bab peraduan ini menarik sebenarnya. Kerana duyung Jepun (dipanggil kappa) juga akan berinteraksi dengan cabaran sama. Menang baru selamat. Cuma kappa agak “dark” kerana suka makan kanak-kanak dan sesiapa saja yang berenang terlalu jauh.

Kemunculan Duyung Sepanjang Sejarah

Penampakan duyung sudah kurang untuk dibandingkan dengan zaman terdahulu. Mungkin kesan daripada perubahan iklim – semua duyung pakat mαmpμs di dasar. Tetapi masih ada yang mengaku ternampak duyung. Ambil contoh pada tahun 2009, apabila seorang lelaki bernama Shlomo Cohen sedang beriadah di pantai Kiryat Yam dalam Israel.

Tiba-tiba beliau ternampak seorang wanita yang terbaring pelik. Apabila beliau menghampiri, wanita tersebut melompat… sekali gus mendedahkan ekor dan terus menyelam.

Pihak Israel memandang serius. Mereka mengumumkan ganjaran AS$1 juta kepada sesiapa saja yang boleh mengambil gambar Sang Duyung ini (Andrei, 2011). Ramai pelancong membanjiri Kiryat Yam dan menaikkan ekonomi tempatan semata-mata untuk mengambil peluang. Geliga betul otak kerajaan Israel. Cerita bangang dijadikan sumber pendapatan.

Tetapi ada satu penampakan sangat menarik untuk dikupaskan. Sebuah kuil di Fukuoka, Jepun, katanya menyimpan bαηgkαi duyung yang ditemui terdampar pada tahun 1222.

Biarawan kuil percaya yang duyung ini datang daripada istana dewa naga di dasar laut. Jadi beliau mengawet selama 800 tahun, suatu tempoh panjang yang mana tulang-temulang rangka ini sudahpun menjadi debu. Memandangkan rangka ini tidak diuji secara saintifik, tiada siapa tahu asal-usulnya.

RUJUKAN:
Andrei, M. (2011, April 27). Mermaid sightings in Israel lead into 1.000.000$ reward. ZME Science.

The Scotsman. (2016, Februari 3). Scottish myths: The Blue Men of Minch.

Zurbrugg, C. (2018, Mac 8). The Existence of Mermaids/Merfolk. The Psychology of Extraordinary Beliefs.


Captain Marvel 2019: Falsafah Krees Vs Skrulls

Filem MCU dilihat melalui beberapa revolusi terutamanya dari segi jalan cerita. Bermula pada tahun 2016, filem MCU dilihat lebih menjurus kepada idea ‘justifiable villains’ iaitu menunjukkan vilen mempunyai motif yang kuat dan lebih mendorong kepada kebaikan dan kelangsungan hidup.

Contohnya, Captain America; Civil War (2016) memaparkan 2 kumpulan hero boleh bergaduh sesama sendiri hanya disebabkan pegangan ideology terhadap kerajaan.  Dr strange (2016) pula memaparkan watak The Ancient One yang terpaksa menggunakan kuasa kejahatan untuk melindungi bumi dan Dormammu hanya bertindak sebagai vilen hanya sebab untuk kelangsungan hidup, sama seperti watak Ego dalam Guardians of the Galaxy 2(2017).

Pada tahun 2018 pula, diperkenalkan watak Killmonger dan Thanos masing-masing dalam filem Black Panther dan Infinity War. Kedua-dua watak ini begitu berkesan sehingga menjadi kajian para sarjana filem dan falsafah tentang motif mereka. Yang terkini, ialah watak Ghost dalam Ant-man & The Wasp yang ditimpa kemalangan dan terpaksa menjadi vilen untuk mengubat dirinya dan filem Captain Marvel juga memaparkan watak Skrulls. Watak Skrulls yang sebelum ini menjadi antagonis dalam komik Marvel mengalami perubahan dalam filem ini.

Watak Kree dalam filem ini menganggap mereka adalah superior race yang ditakdirkan memerintah alam semesta. Penulis sebelum ini ada mengulas tentang watak Grindlewald dalam filem Fantastic Beast 2 yang mempunyai pegangan ideologi yang sama. Boleh rujuk link di bawah:https://www.thepatriots.asia/fantastic-beasts-2-membedah-falsafah-grindelwald

Pengkaji pop culture dan media massa khususnya, menganalisis filem untuk memahami hubungan antara media dan masyarakat, dengan tumpuan tertentu diberikan untuk menafsirkan bagaimana media beroperasi sebagai mekanisme ideologi.

Walau bagaimanapun, sebagai medium yang digunakan untuk massa, filem tidak terlalu berbeza kerana mereka juga ‘memenuhi permintaan dan tuntutan popular’ (Huang, 2013). Tidak sampai sebulan filem Captain Marvel ditayangkan, berlaku insiden di New Zealand membabitkan ketuanan kulit putih (white supremacy) dan pegangan Neo-Nazism. Mungkin ini hanya kebetulan, tetapi begitulah hakikatnya sekarang.

Permulaan bagi seseorang wira adalah keperluan untuk melindungi golongan yang lemah. Walaubagaimanapun, bagi Friedrich Hayek ia merupakan langkah pertama kedudukan sosialisme dalam mencapai kesamarataan (Hoerber, 2017). Liberalis seperti Edmund Burke sehinggakan pernah menyatakan bahawa kesamarataan merupakan langkah kemusnahan bagi sesebuah tamadun (Burke, 1795).

Dalam filem ini, masing-masing menekankan perlunya melindungi golongan yang lemah tetapi dengan pendekatan yang berbeza. Skrulls, (unlike Kree) tidak mempercayai sistem kerajaan yang sedia ada. Mereka menentang pemerintahan Kree dan akhirnya mereka terpaksa hidup sebagai pelarian di serata galaksi.

Namun bagi Krees, mereka lebih mengetengahkan kepentingan mengikut peraturan dan bekerja dalam system. Mereka akur dengan keputusan kerajaan untuk menjalankan genocide dan bekerjasama dengan gerakan pemisah Ronan the Accuser dalam menangkap bangsa ancaman, dalam kes ini Skrulls.

Penulis tidak boleh menulis lebih lanjut
tentang filem ini kerana bimbang spoiler. Jadi sebagai mengakhiri, penulis
tinggalkan dialog dalam filem Guardians of the Galaxy 1.

“They
call me terrorist. Radical. Zealot. Because I obey the ancient laws of my
people the Kree and punish those who do not. Because I do not forgive your people
for taking the life of my father and his father and his father before him. A
thousand years of war between us will not be forgotten.”

“My
government knows no shame. You Xandarians and your culture are a disease.”

― dialog Ronan the Accuser kepada Nova Corps Soldier.

RUJUKAN

Burke, E. (1795). Thoughts and Details on Scarcity: Originally
Presented to the Right Hon. William Pitt, in the Month of November, .
London : F & C Rivington.

fandom, m. (1965, July 18). Marvel fandom database. Retrieved
from fandom.com: https://marvel.fandom.com/wiki/Avengers_Vol_1_18

Fukuyama, F. (2018). Identity; the Demand for Dignity & the
Politics of Resentment. . New York: Farrar, Straus & Giroux .

Hoerber, T. (2017). Hayek vs Keynes; A Battle of Ideas. . Great
Britain: Reaktion Books Ltd. .

Huang, W. (2013). The Avengers; How Superhero Comics Preserve Ruling
Class Ideology. Hartford, CT: Trinity College.


Helikopter Pertama Di Marikh?!

Semua sedia maklum ketika ini, usaha penjelajahan ke planet Marikh sedang giat dijalankan di sebalik pandemik Covid-19. Bagi komuniti saintifik terutama dari disiplin astronomi, Marikh ialah sempadan terbaru yang perlu diatasi untuk aktiviti penjelajahan ke angkasa lepas. Salah satu usaha yang digerakkan ialah menggerakkan helikopter tanpa pemandu di planet merah itu.

Usaha ini digerakkan oleh Agensi Angkasa Lepas dan Aeroangkasa Kebangsaan (NASA) menerusi projek Ingenuity. Ingenuity ialah sebuah helikopter seberat 1.8 kg (680 gram di Marikh) dan setinggi 50 cm  yang dibawa ke planet tersebut menerusi misi Perseverance. Ingenuity mendarat di Kawah Jezero pada bulan lepas dan dijangka membuat penerbangan pertama pada 12 April ini. Begitupun, masalah teknikal membabitkan rotor helikopter memaksa ujian penerbangan Ingenuity ditangguhkan.

Menurut kenyataan rasmi NASA, masalah teknikal tercetus apabila komputer penerbangan cuba beralih daripada mod pra-penerbangan kepada mod penerbangan. Bagaimanapun, NASA memberi jaminan Ingenuity dalam keadaan baik dengan semua data telemetri yang diterima tidak terjejas.

Ingenuity dilancarkan dengan tujuan menguji teknologi baru untuk aktiviti penjelajahan angkasa lepas terutama di Marikh. Salah satu objektifnya ialah menguji sama ada helikopter tanpa pemandu ini dapat bertahan dalam suhu sejuk yang tinggi di planet merah itu dengan suhu waktu malam ialah -90 C. Selain cabaran suhu sejuk melampau, Ingenuity juga perlu terbang dalam atmosfera Marikh 100 kali ganda lebih nipis berbanding di bumi.

Untuk ujian penerbangan pertama Ingenuity, pengawal helikopter di NASA akan berusaha menerbangkannya ke udara pada paras tiga meter. Dari situ, Ingenuity akan berlegar di udara antara 20 hingga 30 saat sebelum mendarat ke permukaan Marikh. Sekiranya ujian itu berjaya, maka NASA akan menempa sejarah sebagai agensi pertama angkasa lepas mengadakan penerbangan di planet lain.

Selepas ujian penerbangan tersebut, NASA akan cuba menguji Ingenuity melakukan penerbangan tambahan termasuk meningkatkan jarak perjalanan dan ketinggian altitud penerbangan. Ia direka agar mempunyai kemampuan mandiri dan tidak memerlukan input kawalan daripada pusat kawalan NASA berikutan jarak bumi dengan Marikh. Isyarat radio mengambil masa lebih daripada 11 minit untuk sampai ke Marikh dari bumi.

RUJUKAN:

Badshah, N. (2021). Nasa preparing to attempt first controlled flight on another world. The Guardian.

Sumber gambar: Nasa/JPL-Caltech/PA


Laksamana Cheng Ho: Laksamana Islam Agung Sepanjang Zaman

• Nama sebenarnya adalah Ma Ho/Ma He & dilahirkan di perkampungan Daerah Bao San, Kunyang dalam wilayah Yunnan pada tahun 1371M.

Ketika ini kota Yunnan menjadi pusat kekuasaan Dinasti Yuan & memusuhi Dinasti Ming yang berpusat di kota Ta-tu.

• Merupakan anak kedua daripada lima orang adik-beradik melalui hasil perkahwinan pasangan Ma Hazhi & Wen.

Keluarganya beragama Islam & berasal dari suku Hui ( suku yang mirip dengan suku Han tetapi suku Hui beragama Islam ).

• Berketurunan Hassan bin Ali r.a & moyangnya merupakan seorang duta besar negeri Bukhara, Sayyid Syafii.

• Ketika itu Yunnan masih berada di bawah pengaruh sisa kekuasaan Dinasti Yuan ( dinasti bangsa Tiongkok yang diperintah oleh bangsa Mongol ).

• Pemimpin pemberontak, Zhu Yuanzhang & para pemberontak yang tidak berpuas hati dengan cara pemerintahan Dinasti Yuan memimpin pasukannya menyerang kota Ta-tu ( pusat kekuasaan Dinasti Yuan ).

Setelah Zhu Yuanzhang berhasil menguasai Ta-Tu, ibukota Mongol & berhasil mengusir penguasa Dinasti Yuan, maka dengan segera Zhu Yuanzhang mengangkat dirinya menjadi maharaja baru, dan tentu saja beliau juga mendirikan dinasti baru, yang kemudian diberikan nama Dinasti Ming.

• Maharaja Zhu Yuanzhang menghantar pasukan tentera di bawah pimpinan anaknya Zhu Di yang ketika itu baru berusia 21 tahun untuk menyerang kota Yunnan.

Dalam serangan ini, ayah Ma Ho, Ma Hazhi terbunuh dalam peperangan menentang askar Dinasti Ming & angkatan tentera Dinasti Yuan dikalahkan.

• Ma Ho ditawan oleh tentera Ming ( ketika ini umurnya 12 tahun ) & dibawa ke Nanjing untuk dijadikan pelayan yang mengabdikan diri pada maharaja.

Nasib Ma Ho menyebelahinya apabila beliau hanya dijadikan sebagai pelayan kepada Zhu Di yang ketika itu berumur 23 tahun & menjadi putera mahkota naga yang menguasai wilayah China Utara, iaitu kota Ta-tu yang kemudian diubah nama menjadi kota Beijing.

• Kelebihan & kebijakan yang dimiliki Ma Ho menjadikan beliau sebagai orang kepercayaan Zhu Di.

• Setelah Maharaja Zhu Yuanzhang mangkat maka saudara tirinya, Zhu Yunwen ditabalkan sebagai maharaja baru akibat dari komplot dalaman pegawai istana.

Zhu Di yang sebenarnya lebih layak menjadi maharaja diburu oleh pihak tentera Ming di bawah arahan Maharaja Zhu Yunwen & ini menyebabkan beliau menjadi pelarian di negara sendiri.

• Zhu Di merancang satu pakatan menggulingkan takhta Maharaja Zhu Yunwen & pakatan ini disertai oleh Ma Ho yang memimpin 800 pasukan tentera berbaju & bersenjata lengkap.

• Zhu Di berjaya menggulingkan takhta, mengalahkan pasukan Ming di Beijing & setelah 5 tahun berlalu, maka beliau menyerang kota Nanjing & serta merta mengangkat diri sendiri sebagai Maharaja Yongle.

Ketika peristiwa pergulingan takhta ini, Ma Ho banyak membantu Zhu Di & ini membuatkan Zhu Di mengangkat Ma Ho sebagai ketua rumah tangga di istananya.

• Maharaja Yongle mengubah nama Ma Ho kepada nama panggilan barunya iaitu, Cheng Ho.

Pendapat lain juga mengatakan nama Cheng Ho dianugerahkan oleh Maharaja Zhu Di selepas Cheng Ho memimpin pasukan tentera dalam perang Zhenglunba ( berlaku di luar istana Nanjing ) setelah mengalahkan pasukan tentera musuh.

• Cheng Ho juga digelar sebagai ‘San Bao’ iaitu bererti ‘Tiga Mutiara’.

Latar Belakang Perlayaran Cheng Ho

Buku ‘Zheng He’s Navigation Map’ yang merekodkan perjalanan Cheng Ho merentasi lautan yang mampu mengubah peta perjalanan dunia sepanjang abad ke-15.

Dalam buku ini mengandungi 24 peta perjalanan, maklumat tentang arah pelayaran, jarak di lautan & pelabuhan yang disinggahi.

Tetapi daripada semua catatan ini, hanya 2 salinan yang selamat daripada dimusnahkan ketika Dinasti Qing berkuasa & menghancurkan segala rekod tentang kemegahan Dinasti Ming.

• Direkodkan juga dalam ekspedisi pelayaran ini, Cheng Ho & armadanya yang besar tidak menakluk atau berperang kerana tujuan pelayaran ini hanyalah bertujuan diplomasi.

Tujuan lain ekspedisi ini hanyalah untuk mengembalikan kegemilangan kerajaan Tiongkok setelah dimusnahkan oleh Dinasti Yuan, mengawal & memonopoli perdagangan di lautan, memperluas pengaruh Tiongkok sehingga ke Lautan Hindi & berharap kerajaan atau negeri lain mengakui kebesaran Maharaja Tiongkok sebagai ‘The Son of Heaven’.
( menurut ahli sejarah terkenal, Jeanette Mirsky ).

Dinasti Ming juga tidak hanya menumpukan jalur perdagangan di ‘Silk Road‘ antara Beijing & Bukhara tetapi mahu menumpukan juga laluan perdagangan di Lautan Hindi.

• Ketika pelayaran ini Cheng Ho lebih suka memilih jalan diplomatik daripada jalan peperangan. Buktinya dapat dilihat dalam peristiwa seperti :

1) Cheng Ho berusaha mendamaikan dengan jalan politik pertelagahan yang terjadi diantara kerajaan Majapahit & kerajaan Blambangan.

2) Membina sebuah monumen yang melambangkan tiga agama iaitu, Islam, Hindu & Buddha di Ceylon.

3) Cheng Ho memberikan hadiah berupa cop mohor Dinasti Ming yang diperbuat dari perak kepada setiap pemerintah yang menyambut baik kedatangan armadanya.

Tujuan ini diharapkan oleh Maharaja Zhu Di, supaya kerajaan lain menghantar utusan masing-masing ke kerajaan Tiongkok untuk menggalakkan perhubungan diplomatik yang lebih kukuh.

• Cheng Ho juga tidak terlepas dari pertempuran di lautan apabila armadanya menghadapi tentangan lanun di perairan Ceylon & berperang dengan armada laut kerajaan Arab & Afrika ( berlaku akibat salah faham ) kerana mereka menyangka armada Cheng Ho adalah armada peperangan bukan armada diplomatik.

• Pada tanggal 12/03/2002 di London, dalam sebuah seminar yang dikendalikan oleh Royal Geographical Society, seorang ahli sejarah, Gavin Monzies mengatakan bahawasanya Cheng Ho adalah orang pertama yang menemui benua Amerika pada tahun 1421M & bukan Christopher Columbus.

(tercatat di dalam buku 1421: The Year China Discovered America ).

Teori ini mengejutkan dunia & akhirnya teori ini diakui oleh sebahagian besar ahli sejarah.

• Pelayaran Cheng Ho juga lebih awal dilakukan iaitu berlaku 87 tahun awal berbanding Christopher Columbus.

Pelayaran Cheng Ho juga mengalahkan pelayaran Vasco da Gama yang bertolak dari Potugal pada tahun 1491M & Ferdinand Magellan yang terjadi 114 tahun setelahnya.

Laksamana Cheng Ho mengusulkan cadangan kepada Maharaja Yongle untuk mengadakan perhubungan diplomatik dengan negara & kerajaan lain di seberang lautan sana iaitu dari Asia sehingga ke Lautan Hindi.

• Maharaja Yongle memperkenankan usulan Cheng Ho & baginda terus mengarahkan pembinaan kapal-kapal untuk ekspedisi diplomatik ini.

Tapak pembinaan kapal-kapal perang pada zaman Dinasti Ming dibina di tebing sungai Yangtze & ketika ini terdapat 34 buah gudang membina kapal.

• Pasukan tentera pimpinan laksamana Cheng Ho kebanyakan terdiri dari tentera Muslim & bakinya disertai oleh tentera beragama Buddha.

Sebelum memulakan pelayaran kali pertama ini Cheng Ho & para tenteranya yang beragama Islam menunaikan solat sunat di sebuah masjid tua di kota Quanzhou yang berada di wilayah Fujian.

• Setelah selesai segala persiapan & kelengkapan maka armada laut laksamana Cheng Ho memulakan perjalanan merentasi sungai Yangtze & keluar menuju ke Laut China Selatan.

• Armada laut Cheng Ho dibahagikan kepada 4 pasukan & setiap pasukan mempunyai tugas pembahagian kerja yang telah ditetapkan oleh Cheng Ho seperti unit pertahanan, unit logistik, unit pembaikian, unit meriam, unit penunjuk arah atau navigasi di lautan, unit pengangkut barangan dagangan, unit penyusun strategi serangan di lautan & sebagainya.

• Cheng Ho juga melakukan beberapa persediaan yang rapi diantaranya:

1) Membina satu tangki air tawar di dalam badan kapal-kapalnya untuk bekalan air minum tenteranya.

2) Membina tangki air untuk memelihara ikan air tawar & haiwan ternakan seperti lembu & ayam, menanam tumbuhan seperti sayur-sayuran & buah-buahan sebagai bekalan makanan di lautan.

3) Membawa kayu-kayu & layar sutera tambahan sebagai persediaan stok pembaikian kapal, sekiranya kapal mengalami kerosakan dipukul badai di tengah lautan.

4) Membawa ahli falak, ahli navigasi, ahli kimia, ahli agama, ahli geografi & ahli pelbagai bidang untuk memudahkan segala urusannya ketika dalam pelayaran.

5) Barangan dagangan yang terdiri dari barangan kulit, mutiara, barangan seramik, kain sutera, rempah ratus & sebagainya dikawal rapi oleh kapal pertahanan.

• Armada lautnya yang terdiri dari 307 buah kapal perang besar & kecil, disertai oleh 27,000 orang anak kapal.

Dicatatkan juga, diantara panglima Islam yang menyertai armada Cheng Ho ini ialah panglima Guo Chongli, Fei Xin, Sha’aban, Pu Heri & Ma Huan (penterjemah bahasa untuk Cheng Ho), dan Hassan yang ditugaskan untuk kegiatan keagamaan ketika dalam pelayaran, menjadi orang kanan Cheng Ho dalam mengendalikan hubungan diplomatik, menguruskan pengkuburan jenazah di lautan & memimpin solat hajat ketika armada lautnya diserang badai yang besar.

• Kapal yang paling besar di dalam sejarah dunia pelayaran pada masa itu adalah kapal yang dipimpin oleh Cheng Ho iaitu ‘Kapal Pusaka‘ yang panjangnya mencapai 138m, lebar 56m, seberat 2500 ton, memiliki 9 tiang layar & ini bermakna kapal ini 5 kali ganda lebih besar dari kapal milik Christopher Columbus, iaitu Santa Maria yang panjangnya mencapai 26m ( menurut ahli sejarah JV Mills ).

Kapal-kapal pimpinannya ini kebanyakannya terdiri dari 3 sehingga 9 batang tiang layar kapal.


Yeop Mahidin: Pengasas Askar Wataniah

Terlampau ramai perwira negara pada era sebelum kemerdekaan dan pada era darurat dahulu dan jika hendak dikira dengan jari jumlahnya, mungkin hal itu akan memakan masa yang agak lama. Namun begitu, terdapat sesetengah atau boleh saya katakan agak banyak juga perwira-perwira negara tersebut yang namanya kurang diberikan perhatian umum terutamanya oleh kebanyakan remaja generasi masa kini. Kenapa begitu? Mungkin segelintir remaja yang dikatakan itu hanya memikirkan soal artis-artis dari negara Korea Selatan dan mungkin juga mereka terlampau sibuk melayari media sosial, Wallahualam.

Jika kita ada Jeneral Tun Ibrahim Ismail (baca juga artikel Tun Ibrahim Ismail), kita juga ada Yeop Mahidin pada era yang sama. Namun persoalannya, siapakah gerangan yang bernama Yeop Mahidin ini?

Latar Belakang Kolonel Yeop Mahidin

Allahyarham Kolonel Dato’ Yeop Mahidin atau nama sebenarnya Yeop Mahidin bin Mohamed Shariff dilahirkan pada tanggal 20 Februari 1918 di sebuah kampong yang bernama Kampung Lambor Kiri di daerah Bota, Perak. Allahyarham telah menerima pendidikan awalnya di kampung halaman sebelum melanjutkan lagi pendidikannya di Sekolah Anderson di Ipoh, Ibu Negeri Perak dari tahun 1928 sehingga tahun 1937. Allahyarham Yeop Mahidin cukup dikenali sebagai seorang pelajar yang aktif semasa zaman persekolahannya.

Manakan tidaknya, beliau pernah menjadi johan dalam sebuah pertandingan tinju amatur peringkat negeri Perak. Bukan itu sahaja, beliau juga pernah menerima gelaran Batsman of the Year dalam sukan kriket atas kemampuannya yang memukau sebagai pemukul kriket yang hebat. Tidak terhenti di situ, Allahyarham Yeop Mahidin juga pernah mewakili negeri Perak dalam pelbagai sukan lain lagi seperti bola sepak dan hoki.

Seperti Tun Jeneral Ibrahim, Allahyarham Yeop Mahidin juga pernah bercita-cita untuk menyertai Askar Melayu demi mempertahankan tanah airnya yang tercinta. Namun begitu, beliau telah dinasihati gurunya untuk menjadi Pegawai Kanan Kerajaan berbanding anggota tentera kerana ianya dikatakan dapat menjamin kehidupan yang senang berbanding daripada menjadi tentera.

Oleh itu, seusainya menamatkan pelajarannya di Sekolah Anderson, beliau telah memohon dan kemudian diterima masuk ke Malay College Kuala Kangsar (MCKK) ataupun juga dikenali sebagai Kolej Melayu Kuala Kangsar. MCKK yang pada ketika itu memang terkenal dalam melahirkan pemimpin tempatan telah membentuk diri Allahyarham untuk menjadi seorang pegawai kerajaan. Hasilnya, sebaik tamat pengajian di MCKK pada tahun berikutnya, Allahyarham telah diterima dan dilantik untuk menjadi Majistret di Teluk Anson (Teluk Intan) sebelum dipindahkan pula ke Kajang pada tahun 1939.

Kolonel Yeop Mahidin & Dunia Ketenteraan

Tahun 1940 boleh dikatakan sebagai titik permulaan Allahyarham Kolonel Yeop Mahidin dalam dunia ketenteraan. Pada tahun tersebut, beliau telah dipindahkan ke Kuala Lipis setelah dilantik untuk menjadi Penolong Pegawai Daerah di situ. Minatnya dalam bidang ketenteraan tidak pernah pudar dan itu menyebabkan beliau menyertai Pasukan Sukarela Tempatan dan beliau juga telah ditauliahkan sebagai Leftenan Muda dalam pasukan tersebut di atas kelayakannya.

Semasa Jepun mula menyerang Tanah Melayu, Allahyarham telah secara sukarela menubuhkan sebuah pasukan yang dinamakan Wataniah Pahang bagi menentang penjajahan Jepun pada ketika itu. Anggota-anggota yang diserap ke dalam pasukan ini kemudiannya dilatih oleh Pegawai British dari pasukan Force 136.

Beliau bersama anak-anak buahnya telah merosakkan puluhan kenderaan milik tentera Jepun dan tidak terkira berapa ny4wa musuh yang berjaya dicabut mereka. Kekuatan dan keberaniannya dalam memimpin anak-anak buahnya dalam usaha menentang penjajahan Jepun telah membuktikan bahawa pahlawan kita pada masa dahulu tidak gentar dengan apa rintangan sekalipun.

Pep3rangan sudah berakhir, Allahyarham Yeop Mahidin pun dinaikkan pangkatnya kepada Mejar yang dalam masa sama juga dilantik sebagai Pemerintah Pasukan Sukarela Tempatan tersebut. Seiring dengan pelantikannya itu, beliau juga ditawarkan untuk menjalani kursus ketenteraan di United Kingdom namun ditolaknya seterusnya digantikan dengan dua orang pegawai bawahannya iaitu Kapten Abdul Razak (Tun Abdul Razak) dan Leftenan Ghazali Shafie (Tan Sri Ghazali Shafie).

Menjelang tahun 1950, pasukan ‘Home Guard’ ditubuhkan oleh British dalam misi membantu pihak berkuasa yang berusaha untuk menangani pemberontakan Parti Komunis Malaya. Allahyarham Yeop Mahidin yang pada ketika itu berpangkat Mejar telah dilantik sebagai Timbalan Pengarah pasukan tersebut. Seusai pembubaran pasukan Home Guard pada tahun 1958, Allahyarham kemudian dilantik sebagai seorang Pegawai Kanan di dalam kerajaan di mana tugasnya adalah untuk memastikan pemberontak-pemberontak daripada Parti Komunis Malaya tidak mendapat simpati daripada orang tempatan lalu menyukarkan lagi pergerakan mereka dan hal ini membuatkan beliau amat dibenci oleh pemberontak Komunis kerana beliau menjadi antara penghalang utama kepada pergerakan mereka.

Pada tahun yang sama, kerajaan telah merancang untuk menggantikan Home Guard dengan sebuah pasukan tentera yang dinamakan Tentera Tempatan Persekutuan (Rejimen Askar Wataniah). Mejar Yeop Mahidin merupakan antara individu yang dicalonkan untuk menjadi pemimpin pasukan tersebut atas pengalaman dan kemahirannya dalam bidang keselamatan dan ketenteraan.

Akhirnya, bulan Disember tahun 1958 menyaksikan Allahyarham dilantik sebagai Pengarah pertama Tentera Tempatan Persekutuan dan dinaikkan pangkatnya kepada Kolonel setelah Ordinan Tentera Tempatan Persekutuan diluluskan oleh Majlis Perundangan Persekutuan. Lebih 4 tahun berlalu, Kolonel Yeop Mahidin akhirnya memilih untuk bersara daripada tentera setelah dilantik sebagai Pegawai Daerah Kuala Lipis.

Kolonel Yeop Mahidin Selepas Bersara

Allahyarham meninggalkan dunia ketenteraan setelah dilantik sebagai Pegawai Daerah Kuala Lipis pada tahun 1963. 2 tahun setelah beliau memegang jawatan tersebut, beliau berkelana pula ke Kementerian Kebajikan Masyarakat kali ini dilantik sebagai Setiausaha Kanan Kementerian pula. 2 tahun kemudian iaitu pada tahun 1967, beliau dilantik sebagai Pengarah Hal Ehwal Peneroka di FELDA. Pengalamannya sebagai pemimpin dalam pasukan tentera amat diperlukan dalam sektor kerajaan pada masa itu.

Sebagai tambahan, Allahyarham Kolonel Yeop Mahidin yang dahulunya dikenali sebagai seorang yang amat aktif dalam bidang sukan juga dikatakan merupakan jurulatih silat setelah bersara daripada menjadi tentera. Bukan itu sahaja, Allahyarham juga telah dilantik sebagai Ketua Kontinjen Negara atau Chef-de-Mission ke Sukan Asia Tenggara 1971 di Kuala Lumpur. Hal ini membuktikan yang Allahyarham bukan sahaja jaguh dalam dunia ketenteraan malahan dalam bidang sukan.

Allahyarham Yeop Mahidin akhirnya menghembuskan nafasnya yang terakhir pada tahun 1999. Hari di mana negara kehilangan seorang wira yang kisahnya kurang didendangkan. Semoga roh Allahyarham dicucuri rahmat dan ditempatkan di kalangan orang-orang yang beriman. Al-Fatihah.

RUJUKAN :


Keunggulan Bahasa Melayu Pada Zaman Abdullah Munsyi

Sebelum empayar Inggeris menyebarkan bahasa Inggerisnya ke setiap ceruk dunia, bahasa Melayu telah termasyhur ke setiap ceruk dunia dalam sayap keemasan Jawi. Satu dunia surat-menyurat dengan tulisan Jawi dalam bahasa Melayu yang santun, indah dan berisi pujian kepada penerima surat.

Bahasa Melayu digunakan tanpa prasangka “memelayukan orang bukan Melayu”, malah telah merentas geografi dalam surat Melaka dengan negara-negara besar seperti China, Siam dan Inggeris. Hikayat Abdullah (2007) yang diselenggarakan oleh Hamzah Hamdani telah mengungkapkan cerita termasyhur bahasa Melayu di dunia abad ke-19.

Pada abad ke-19, budaya penulisan berjalan giat. Pegawai Inggeris gigih menterjemahkan hikayat bahasa Inggeris dalam bahasa Melayu. Keasyikan menulis dalam bahasa Melayu dapat kita rasai daripada kegilaan semangat Stamford Raffles, pegawai Inggeris yang fasih berbahasa Melayu. Diceritakan bahawa penyalinan dan penerjemahan hikayat Melayu menjadi santapan Tuan Raffles siang dan malam. Tuan Raffles ada tabiat menulis yang pelik.

Apabila dia menulis, dia akan berbaring di atas meja, memejamkan mata untuk memerah idea sehingga apabila ideanya menjelma, dia akan tergopoh-gopoh turun dari meja, menghadap mejanya untuk mencatat idea tersebut hingga pukul 12 pagi. Sesudah bangun pagi, dia akan mundar-mandir dengan surat yang ditulisnya semalam untuk menyemak kesesuaian bahasa (Hamzah, 2007:68). Dapat kita lihat betapa susahnya, betapa sungguhnya Stamford Raffles akan bahasa Melayu!

Selain itu, Abdullah Munsyi juga menggiatkan penulisan dalam kehidupan sehariannya dengan menerbitkan buku yang banyak. Beliau menyalin buku Sejarah Melayu semula, menulis buku Ubat Hati untuk merawat hati lara ibu yang kematian anak dengan menceritakan nikmat Hari Kiamat untuk ibu tersebut jika dia reda (Hamzah, 2007:354). Syair Singapura Terbakar dan Syair Kampung Gelam Terbakar pula dua syair yang mendarah daging sebagai identiti Abdullah Munsyi.

Sehubungan dengan itu, Abdullah Munsyi juga menerjemahkan karya Galila dan Damina daripada hikayat Hindu yang berjudul Panca Tanderan (Hamzah, 2007:343). Abdullah Munsyi juga menggembleng tenaga bersama pegawai-pegawai Inggeris menerjemahkan kitab agama Kristian dalam bahasa Melayu seperti buku Henry dengan Pengasuhnya, Kejadian Isa yang mengisahkan agama Kristian (Hamzah, 2007:362) dan terjemahan Sepuluh Hukum, wahyu Nabi Musa untuk kaum Israel dalam agama Yahudi (Hamzah, 2007:133).

Dapat kita simpulkan bahawa ilmuwan seperti Abdullah Munsyi TIDAK berfikiran sempit seperti penduduk kampung bahawa pembelajaran agama lain dapat memesongkan iman seseorang Muslim. Dia berfikir rasional: asalkan berpegang teguh pada akar tauhid agama Islam, dahan iman tentu tidak mudah bergoyang.

Bukan sahaja agama bidang yang dicakupi, buku perbendaharaan bahasa Inggeris yang berjudul Vocabulary dan buku kira-kira bahasa Inggeris yang bertajuk Arithmetic (Hamzah, 2007:133) turut diterjemahkan dalam bahasa Melayu untuk mengayakan ilmu yang belum ada dalam bahasa Melayu dan menyenangkan pembelajaran kanak-kanak Tanah Melayu dalam bahasa ibundanya.

Selain itu, taman bahasa Melayu subur menghijau kerana dihiasi pantun-pantun yang indah. Pada zaman itu, sudah menjadi kebiasaan penyelitan pantun dalam prosa oleh pengarang zaman silam. Persatuan prosa dan pantun dapat kita telusuri dalam Sejarah Melayu lagi. Hikayat Abdullah membuktikan bahawa prosa dan pantun persatuan yang saling melengkapi dalam hal menyerlahkan estetika bahasa. Beberapa pantun selitan dapat kita perhatikan berikut.

Perpisahan dua jiwa sasterawan yang terjalin erat amat memeritkan. Abdullah Munsyi mengutip manik-manik pilunya, menabur bait-bait kesyukurannya dalam pantun mengenang budi baik Tuan Raffles yang berjudul Tuan Raffles Dua Laki Isteri:

Burung belibis di atas lantai,     Buah rambai dalam padi; Tuan Raffles orang yang pandai,     Tahu sungguh mengambil hati.

Buah rambai dalam padi,     Lazat cita pula rasanya; Pandai sungguh mengambil hati,     Serta dengan budi bahasanya.

Lazat cita pula rasanya,     Jeruju dengan durinya; Serta dengan budi bahasanya,     Setuju pula dengan isterinya.

Jeruju dengan durinya,
    Di tepi jalan orang berlari;
Setuju pula dengan isterinya,
    Seperti bulan dengan matahari.

(Hamzah Hamdani, 2007:228—229)

Oleh hal demikian, kita,
sebagai penulis muda tidak harus menganggap bahawa pantun dan prosa dua entiti
yang berasingan kerana daripada Abdullah Munsyi, kita sedari bahawa pantun itu
busana tubuh prosa! Hiaslah prosa anda dengan pantun sebagai inovasi cerpen dan
novel zaman baharu!

Juga kita perhatikan bahawa urusan surat-menyurat dijalankan dengan bahasa Melayu. Zaman ke-19 memang pekat dengan budaya mengarang surat dengan tinta keemasan. Tuan Raffles yang mengendalikan negeri Melaka mengupah Abdullah Munsyi sebagai jurutulis. Jurutulis bertugas menyalin hikayat, mengarang surat, kebahasaan dan syair (Hamzah, 2007:67).

Oleh itu, tidak menghairankan bahawa jawatan jurutulis sangat laku. Penghargaan yang diberikan kepada bahasa Melayu pada waktu silam tidak akan kita kecap pada zaman moden ini. Sebagai contoh, surat perjanjian antara Tuan Farquhar dengan Temenggung pun bertulisan Melayu Jawi; tidak seperti keadaan sekarang: semua surat dikarang dalam bahasa Inggeris dengan alasan hendak mengantarabangsakan adat hidup.

Surat ini membuktikan penyerahan Singapura dengan relanya oleh Tengku Long kepada Tuan Farquhar. Temenggung hanya menurut perintah Tengku Long. Menandatangani suratlah ia walaupun mengetahui bahawa itu kebodohan yang nyata. Surat tersebut dapat kita hayati dalam bahasa Melayu klasik berikut:

Ini surat tanda suka Temenggung bersahabat dengan Kompeni Inggeris serta dengan suka redanya, jikalau ada dengan suka Tengku Long memberikan Pulau Singapura ini kepada Kompeni Inggeris, iaitu kepada Tuan Raffles dan Tuan Farquhar akan diperbuat mereka itu negeri. (Hamzah, 2007:158)

Yang menakjubkan bahawa pegawai Inggeris di negeri Melaka pada abad ke-19 sangat teruja mempelajari bahasa Melayu. Mereka mengambil inisiatif mencari Abdullah Munsyi untuk mempelajari bahasa Melayu di rumah mereka. Keadaan ini serupa dengan tuisyen rumah seorang lawan seorang sekarang. Banyaklah tuan gabenor Inggeris yang meminta tunjuk ajar Abdullah Munsyi seperti Tuan Milne, Tuan Raffles, Tuan Thomsen, Tuan Slater, Tuan Morrison, Tuan Medhurst dan Tuan Huttman.

Semasa mempelajari bahasa Melayu, ada pegawai Inggeris yang suka berbantah-bantahan tentang tatabahasa Melayu dengan Abdullah Munsyi, khususnya Tuan Thomsen. Tuan Thomsen menggunakan tatabahasa Inggeris untuk membina ayat bahasa Melayu (Hamzah, 2007:118), sedangkan setiap bahasa ada tata tersendiri.

Kata Tuan Thomsen: “Bahasa Melayu terlalu senang belajar. Kalau sampai dua tahun, sudah terlalu pandai (Hamzah, 2007:117).” Bantahan Tuan Thomsen agak sama dengan pelajar baharu Jawi sekarang yang menyangka bahawa setiap perkataan harus ada vokal, iaitu alif, ya dan wau.

Perhatikan rungutan Abdullah Munsyi berikut:

Semua perkataan disuruhnya bubuh huruf yang tiga itu, tidak boleh kurang. Katanya, orang Melayu semuanya salah sebab meninggalkan huruf yang tiga itu. Umpamanya, ‘jikalau’ disuruhnya masukkan; jadi ‘jiikalau’; ‘dengan’ disuruh bubuh alif, jadi ‘dangan’; ‘melainkan’ disuruhnya masukkan alif, jadi ‘melaainkan’; ‘mengetahui’ jadi ‘mengetaahui’; ‘tinggal’ jadi ‘tiingal’; ‘kebajikan’ jadi ‘kebaajikan’; ‘kejahatan’ jadi ‘kejahataan’; ‘merdeka’ jadi ‘merdekaa’; ‘takluk’ jadi ‘takluuk’; ‘zina’ jadi ‘zinaa’; ‘gereja’ jadi ‘geriijaa’ dan sebagainya.  (Hamzah, 2007:118)

Sehubungan dengan itu, kedahagaan menimba ilmu bahasa Melayu dapat kita rasai dalam babak Tuan Raffles pulang ke Eropah. Biarpun balik, beliau tidak balik dengan tangan kosong, tetapi membimbit peti-peti yang berat bersama. Apakah yang diisikan di dalam peti itu? Teliti kutipan teks berikut:

Kitab yang berjilid itu ada kira-kira tiga ratus buah. Ada yang belum berjilid, bercerai-cerai, bergulung dan berhelai-helai. Tiga buah peti kulit yang panjangnya sedepan, penuh dengan kitab-kitab Melayu. Dua peti dimuatkan dengan surat-surat dan kitab-kitab Jawa, Bali dan Bugis, berserta dengan berjenis-jenis patung, gambar-gambar, perkakas, permainan dan tulisan pada daun lontar. Semuanya itu dalam tiga empat peti.  (Hamzah, 2007:226)

Gilakah, Tuan Raffles
membawa buku berpeti-peti pulang ke tanah asalnya! Bagaimanakah kita? Apakah
yang kita bawa semasa kita melancong dan balik dari tempat pelancongan?
Nampaknya, haruslah kita bermuhasabah semula tentang budaya membaca yang kita
kira “skema”, “membebani mata yang melihat keadaan tersebut” dan “hanya untuk
peperiksaan”. Bukankah buku itu sumber ilmu?

Tiada orang yang seprihatin Abdullah Munsyi dalam nahu dan nasib bahasa Melayu di negeri Melaka. Abdullah Munsyi sanggup menjadi timba yang mencari telaga ilmu di kawasan berbatu-batu jauhnya. Kita anggap Abdullah gila, tetapi daripada sudut pandangan Abdullah, kitalah yang gila dan rugi kerana tidak sungguh-sungguh mencari ilmu dan menyahut seruan Allah: “Bacalah dengan nama Tuhanmu!”

Jika ada sesuatu kosa kata yang tidak fahami daripada hikayat, Abdullah Munsyi akan berjalan kaki ke rumah Dato’ Sulaiman atau Dato’ Astur semata-mata untuk menanyakan maksud kata tersebut (Hamzah, 2007:38). Daripada ahli-ahli bahasa tersebut, Abdullah Munsyi mempelajari pelbagai rahsia bahasa Melayu, misalnya peribahasa (perumpamaan, simpulan bahasa, kias ibarat) dan guna atau ‘kuasa’ kata dalam ayat (menyimpulkan, mengikat, meringkaskan, melanjutkan, memaniskan, menumbuhkan, mencampurkan, menujukan, menajamkan, menyindir). Abdullah Munsyi juga menggalakkan kita membaca hikayat untuk menguasai bahasa Melayu kerana hikayat mempunyai pelbagai kosa kata baharu dan susunan ayat indah yang dapat kita amalkan dalam karangan nanti (Hamzah, 2007:109).

Kerana membimbangi kehanyutan bahasa Melayu di tengah masyarakat, membumbunglah tekad Abdullah Munsyi “mewujudkan nahu bahasa Melayu, seperti yang dibuat oleh orang Belanda yang menerjemahkan Injil ke bahasa Melayu beratus-ratus tahun yang lalu (Hamzah, 2007:300)” sesudah menyedari bahawa “bahasa Melayu itu tidak mempunyai ketentuan sebab tiada hukum  yang menjadi contoh (Hamzah, 2007:301)”.

Terasalah kejanggalan terjemahan-terjemahan bahasa Melayu daripada kitab Injil seperti kata berkesamunan dan berkejabatan (Hamzah, 2007:300) sebagai akibat tiadanya pegangan mutlak. Dengan penjelasan ringkas, beliau hendak mengumpulkan dan menyusun semua hukum bahasa dan mengarang sebuah buku tatabahasa Melayu seperti Tatabahasa Dewan sekarang, sementara beliau amat hairan akan fikiran tertutup masyarakat Melaka yang mengetepikan bahasa Melayu kerana bahasa Melayu bukan bahasa syurga!

Anak-anak muda pada zaman itu, tiada seorang pun yang
dengan suka hatinya sendiri hendak belajar tulis-menulis dan membaca surat
Melayu. Melainkan aku sahaja orang yang miskin, hina dan bodoh ini… . Pada
zaman ini dianggap tidak patut mempelajari bahasa Melayu kerana ia bahasa
sendiri. Sejak zaman nenek moyang pun tidak ada tempat untuk mempelajari bahasa
Melayu. Yang ada hanya pengajian al-Quran sahaja. Patut diajarkan bahasa Arab
kerana ia berguna kepada agama dan di akhirat, dan bahasa itu lebih mulia bagi
orang Islam.(Hamzah, 2007:37)

Sesungguhnya, tidak dapat tidak kita sunyikan perjuangan ahli bahasa moden dalam penyeragaman dan penyebaran bahasa Melayu, seperti Awang Sariyan, Nik Safiah Karim, Asmah Haji Omar, Asraf, yang telah menyatakan, malah mempermantap hasrat Abdullah Munsyi pada suatu ketika dahulu. Pelbagai kitab tatabahasa telah diterbitkan oleh mereka supaya masyarakat tidak meraba-raba akar yang paling teguh dalam kesuraman rimba bahasa, misalnya Tuntunan Bahasa oleh Awang Sariyan, Nahu Melayu Mutakhir oleh Asmah Haji Omar, Petunjuk Tatabahasa Bahasa Melayu oleh Asraf.

Pelbagai hukum bahasa dikuasai oleh Abdullah Munsyi. Inilah kecintaan sejati seseorang pengguna bahasa: memahami kekasih bahasa sampai akar umbinya. Sebagai contoh, Abdullah Munsyi menyinggung cara menggunakan imbuhan mem-, pem-, pen-, ter-, -kan, -nya, -lah, -di, -tah, -kah, -pun (Hamzah, 2007:278). Selain itu, beliau turut menceritakan fathah (baris atas), kasrah (baris bawah) dan dammah (baris hadapan) yang diamalkan dalam peraturan tulisan Jawi bahasa Melayu pada abad itu (Hamzah, 2007:114).

Bukan itu sahaja, Abdullah Munsyi melukis garis pemisah antara ragam pasar yang digunakan dalam bahasa percakapan harian dengan ragam baku dalam tulisan. Bahasa percakapan memang tidak baku, tetapi bahasa surat mesti baku, menurut tatabahasa Melayu. Hal inilah yang ditegaskan oleh Awang Sariyan dalam pelbagai buku tatabahasa beliau (Tuntunan Bahasa, Warna dan Suasana Perancangan Bahasa Melayu di Malaysia, Isu-isu Bahasa Malaysia dan Ceritera Bahasa). Kata Abdullah:

Mereka
boleh bertutur seperti ‘lu’, ‘gua’, ‘bikin’, ‘rumah’, ‘bilang sama dia’, ‘pergi
dapat itu wang’, dan sebagainya sudah cukup. Asal orang boleh faham, cukuplah,
Jalan bahasa Melayu bukan seperti itu. Hendaklah diketahui perhiasan
perkataannya seperti ‘mem’, ‘pem’, ‘pen’, ‘ter’, ‘kan’, ‘nya’, ‘lah’ ‘di’,
‘tah’, ‘kah’, ‘pun’ dan ‘sekalipun’. Banyak lagi yang digunakan dalam bahasa
Melayu. Setiap satunya sesuai pada tempat, kuasa, keelokan dan kemanisannya.

(Hamzah, 2007:278).

Daripada pelbagai contoh yang dikemukakan, kita insafi bahawa betapa bangsa lain, khususnya pegawai Inggeris di Tanah Melayu, menghormati dan bersungguh-sungguh mempelajari bahasa Melayu, malah memanfaatkan bahasa Melayu tulisan Jawi dalam surat pada abad ke-19. Hikayat Abdullah menukilkan hakikat agung bahawa bahasa Melayu telah mencapai taraf antarabangsa seperti bahasa Inggeris moden sekarang pada waktu itu.

Walaupun pegawai British menguasai bahasa Melayu, salah satu tiang jati diri bangsa Melayu dengan niat jahat ingin memanipulasi psikologi penduduk tempatan, tidak dapat tidak harus kita iktiraf bahawa usaha mengarang dan menerjemahkan hikayat Melayu oleh penjajah Inggeris, seperti Stamford Raffles, telah menyambung rantai riwayat sastera klasik Melayu hingga masa ini.

Maka itu, kita sebagai anak watan bahasa Melayu harus berasa malu lalu menyemarakkan azam untuk menguasai tatabahasa Melayu sebagai senjata melahirkan sosok bahasa yang kemas, indah dan bermutu tinggi supaya bahasa Melayu dapat dikecap kelazatannya oleh seisi dunia!


Analisis Penamat Game Of Thrones: Nasib Seorang Revolusioner Menjadi Tirani

Selepas 8 tahun, siri Game of Thrones akhirnya melabuhkan tirai. Secara peribadi, aku suka ending dia. ‘Bittersweet’, macam hint yang GRR Martin (penulis cerita asal) bagi selama ni.

AWAS: BTS (Bangsa Takut Spoiler) jangan baca.

Part ‘bitter’ of course ialah kematian Dany di tangan Jon. Antara cinta (love) terhadap Dany dan tanggungjawab (duty) terhadap maslahat umum (menghalang Dany daripada terus menakluk dan ‘purge’ musuh dia), Jon memilih duty over love. Macam kata-kata Brutus selepas menikam Julius Caesar, ‘I love Caesar, but I love Rome more’.

Part ‘sweet’ ialah melihat adik-beradik Stark (Bran, Sansa dan Arya) masing-masing menjadi raja, raja perempuan dan pendekar. Walaupun awal kehidupan mereka begitu pahit, kehilangan ayah, ibu dan abang sulung akibat muslihat manusia durjana, tapi mereka mengubah nasib mereka melalui tangan sendiri.

Jon kehilangan cinta, tapi dia masih ada persahabatan Free Folks dan kembali menyertai Night’s Watch di sempadan utara yang merupakan ‘true calling’ dia.

Walaupun ramai kecoh pasal perkembangan episod lepas, kononnya plot Dany jadi ‘jahat’ dah lari dari ‘character development’ Dany, tapi itulah jalan cerita yang paling logik.

Dany tak akan mampu memerintah Westeros selepas menewaskan Cersei. Dany dan House Targaryen dia tak pernah dialu-alukan di Westeros, Dany tak ada keabsahan untuk memerintah. Misi Dany untuk klaim balik Iron Throne dari mula dah ditakdirkan akan berakhir dengan tragedi.

Jadi ending terbaik ialah penghancuran Iron Throne yang dicipta oleh Aegon the Conqueror moyang Dany, dan Westeros menggantikan sistem monarki warisan dengan sistem ‘syura’. Dan disebabkan Targaryen (Dany) dibunuh oleh Targaryen (Jon atau nama sebenar Aegon) sendiri, jadi tiada lagi kitaran dendam yang tiada kesudahan.

Ramai duk maki D&D (producer dan penulis skrip), tapi itu memang ending yang GRR Martin mahukan. Cuma dalam novel Martin, Jon bukan Aegon Targaryen, jadi tak pasti macam mana Martin nak olah cerita dia dalam 2 novel yang baki.

Orang rasa sukar nak menerima Dany, salah satu watak yang paling popular dalam siri bertukar jadi ‘monster’ dalam sekelip mata. Tapi kalau korang baca sejarah, itulah realiti yang sentiasa berulang. Kalau guna ayat yang klise, ‘power corrupts’. Dany dirosakkan oleh kuasa dan dendam dia.

Sepanjang siri, kita dah biasa tengok watak-watak jahat abuse kuasa. Jadi apa yang tinggal ialah melihat watak baik pulak yang tersungkur dalam ujian kuasa. Baru lengkap penceritaan GOT tentang kuasa.

Siapa calon watak baik yang paling sesuai untuk memikul ‘character arc’ ni kalau bukan Dany?

Dany bukan watak jahat (villain), dia juga bukan ‘Mad Queen’. Dia tak mad. Dia sedar apa kesan tindakannya menghancurkan King’s Landing dengan api naga. Tapi dia rasa apa yang dia buat tu betul. Mangsa-mangsa dia ‘padan muka’ sebab tidak bangkit melawan Cersei dari awal lagi.

Orang-orang seperti Cersei, kejam dan zalim macam mana pun ada had dia sebab mereka fight untuk melindungi orang yang mereka cinta. Matlamat mereka terbatas. Yang jauh lebih bahaya ialah orang yang berjuang atas idea yang abstrak yang tak ada batas.

Kata-kata kunci Dany seperti ‘liberation’, ‘destiny’, ‘tyranny’, ‘build a new world’ semua adalah idea-idea abstrak. Dia percaya dia sendiri adalah manusia terpilih, lambang kebaikan dan keadilan. Pemimpin jenis macam ni paling cepat rosak.

Sebab saat bila kau rasa diri betul, orang lain tak berhak bangkang kau, kau dah tak jauh berbeza dengan Iblis. Beribu rakyat King’s Landing yang mati di tangan Dany dianggap sebagai ‘collateral damage’ semata-mata. Matlamat menghalalkan cara.

Lihat pada sejarah, diktator yang menyebabkan kematian berjuta-juta manusia bukanlah orang yang boleh dikategorikan sebagai orang jahat, malah kebanyakan mereka ialah orang yang memiliki idealisme yang tinggi dan mulia.

Ini yang berlaku kepada hampir semua ‘revolusioner’ dalam sejarah dunia. Bermula dengan slogan nak menamatkan opresi, tapi mereka pula menjadi opresi bentuk baharu. Hitler juga percaya bahawa apa yang dia buat adalah untuk memberi keadilan kepada Bangsa Jerman, dan siapa yang melawan dia adalah melawan destini.

Maximilien Robespierre, pemimpin Revolusi Perancis pada akhir abad ke-18, diberi gelaran ‘Incorruptible’ disebabkan kesempurnaan moral dia. Tapi dialah dalang di sebalik Reign of Terror 1793-1794. Seperti Dany, dia melihat semua orang di sekeliling dia sebagai bakal pengkhianat. Kau tak pernah kritik rejim lama, maka kau orang rejim lama. Eh macam pernah dengar.

Atas alasan nak membersihkan negara daripada pengkhianat revolusi dan membina rejim baharu, berpuluh ribu manusia mati di tangan dia. Itulah bahaya apabila manusia berpolitik mendahulukan idea yang abstrak daripada realiti yang kompleks.

Realiti dunia adalah jauh lebih kompleks daripada ‘hitam-putih’. Fans Dany jadi sukar nak terima ‘plot twist’ dalam 2 episod terakhir sebab mereka terlalu yakin Dany mewakili kebaikan. Mereka sorak melihat askar-askar Lannister dibakar oleh Dany dalam Episod 4 Musim 7 seolah-olah ‘hero’ membelasah ‘villain’. Tapi kalau kita lihat dari perspektif askar Lannister: mereka hanya menjalankan duti mereka untuk mempertahankan negara, dan sebaliknya Dany ialah penceroboh. One man’s hero is another man’s villain.

Dengan menggambarkan pertarungan untuk merajai takhta Iron Throne sebagai pertarungan kuasa (power struggle) antara pelbagai kelompok yang masing-masing berkepentingan, bukan sebagai naratif ‘hero vs. villain’ atau ‘baik vs. jahat’, GOT mencabar ‘moral conviction’ kita. Kita dari kecil diajar untuk merasa teruja dengan kisah-kisah pemimpin politik dan penakluk yang ternama. Tapi sejauh mana kita faham ‘harga’ disebalik pencapaian mereka?

Dalam pertarungan kuasa tak ada soal ‘baik’ atau ‘jahat’. Kejahilan tentang kuasa menyebabkan kejatuhan watak-watak baik seperti Ned Stark. Obsesi dengan kuasa juga menyebabkan kejatuhan watak-watak jahat seperti Tywin dan Cersei Lannister, dan juga watak-watak yang kita yakin sebagai ‘hero’.

Walaupun siri telah tamat, tapi pengajaran-pengajaran yang terdapat dalam GOT boleh dimanfaatkan sebagai wisdom untuk memahami ‘realpolitik’:

‘Power resides where men believe it resides. It’s a trick. A shadow on the wall.’ (Varys)

Valar dohaeris.


Bahasa Melayu Dalam Persimpangan

Bahasa Melayu dewasa ini dipandang sebagai bahasa picisan di pelbagai lapisan masyarakat. Ini kerana bahasa Melayu tidak dianggap sebagai bahasa global terutamanya apabila dibandingkan dengan bahasa Inggeris. Sedangkan dengan satu klik sahaja kita boleh mengetahui bahawa bahasa Melayu menduduki tangga ke-8 berdasarkan bilangan penutur bahasa. Dengan jumlah penutur yang mampu mencapai 250 juta penutur, bahasa Melayu sebenarnya mampu untuk bertanding di peringkat global.

Namun pasca-penjajahan telah menyaksikan penutur ini dikecil-kecilkan pengaruhnya melalui penubuhan negara bangsa. Penubuhan ini telah menyaksikan penutur utama telah dipecah-pecahkan kepada beberapa buah negara walaupun sepatutnya digabungkan dalam satu negara. Negara-negara penutur utama masa kini ialah Malaysia dan Brunei manakala negara penutur kedua ialah Indonesia.

Sejarah bahasa Melayu ini mula ditemui paling awal di selatan Vietnam terpahat di Prasasti Dong Yen Chau. Kemudian disatukan oleh Sriwijaya keseluruhan Asia Tenggara di mana Sriwijaya telah melakar pembentukan bahasa dan kebudayaan Melayu yang akan diteruskan oleh Kerajaan Melaka. Kesultanan Melaka pula perintis kepada bahasa dan kebudayaan Melayu-Islam yang akan diteruskan oleh Kesultanan Acheh dan Johor-Riau dimana ia mencapai zaman kemuncaknya.

Namun begitu sejarah moden negara-bangsa Malaysia, Indonesia dan Brunei kini mendominasi pemikiran pelbagai lapisan masyarakat melebihi sejarah pra-penjajahan sehinggakan ketaksuban terhadap negara-bangsa moden ini semakin membarah. Manakala negara yang berpopulasi kecil pula mengalami keyakinan diri yang amat rendah. Lebih-lebih lagi kekuatan ekonomi penutur bahasa Melayu dewasa ini sangat terkebelakang telah menyisihkan kepenggunaan bahasa ke arah yang lebih mapan, saintifik dan global.

Pengagungan kepada bahasa Inggeris sebagai bahasa yang disangka lebih bertaraf tinggi daripada bahasa Melayu berpunca daripada kepenggunaannya yang kurang dalam bidang-bidang berdaya saing. Ini terjadi terutamanya di Malaysia apabila dasar PPSMI telah dilancarkan oleh mantan Perdana Menteri pada tahun 2003. Tindakan ini telah merencatkan perkembangan bahasa Melayu untuk bersaing setelah bertahun memperkayakan daftar katanya semenjak kemerdekaan 1957 dan diperkuatkan lagi dengan dasar kebudayaan negara 1971.

Bahasa mana yang mampu berkembang jika penggunaannya menurun dan penurunan ini bukan hanya kerana kuantiti menurun tetapi kualiti menurun turut menyumbang. Jika dasar ini diteruskan malah diperkukuhkan, kemungkinan besar bahasa Melayu akan menyusuli apa yang berlaku kepada bahasa Hawai dan Guam. Yang tinggal hanyalah pada tulisan seperti bahasa Sanskrit dan Latin, bahasa beku.

Setiap bahasa itu ada pengaruhnya, tidak terkecuali bahasa Melayu. Bahasa Melayu yang dituturkan oleh bangsa maritim ini telah menyerap segala kosa-kata dengan setiap bangsa yang bertemu dengannya. Ini ditambah pula dengan geografi selat melaka yang digelar jalan sutera laut menambahkan lagi keupayaannya untuk menyerap kosa-kata dari luar. Namun begitu penyerapan kata seperti almari daripada Portugis dan kicap daripada Cina tidaklah menunjukkan pengaruh sebenarnya bahasa asing ke atas bahasa Melayu.

Kearifan tempatan dalam menyaring dan menyerap mana yang perlu dan mengubah-suai mengikut acuan tempatan menunjukkan kebijaksanaan bangsa Melayu tersebut. Penggunaan kosa-kata sanskrit bagi tujuan pentadbiran dan kosa-kata bahasa arab bagi tujuan agama dan falsafah membuktikan keterbukaan bangsa Melayu menerima unsur luar tanpa prejudis. Malah kosa-kata ini disesuaikan dengan bahasa tempatan tanpa dicedok bulat-bulat. Jika kosa-kata itu ditemui dalam bahasa Melayu maka tidaklah diganti dengan unsur luar. Sikap cermat dalam menerima menunjukkan dalam keterbukaan bangsa Melayu tersebut terselit jati diri yang kuat dan tidak mudah dilunturkan oleh sesiapa.

Pada pendapat penulis, pewaris bagi bahasa Melayu ini perlu dipegang oleh negara Malaysia. Mengapa bukan Indonesia mahupun Brunei? Ini kerana dari segi populasi, Brunei terlalu kecil untuk menunjukkan keabsahannya dalam memegang obor bahasa Melayu. Indonesia pula walaupun dengan populasi yang berganda daripada Malaysia telah digelar sebagai ‘liberal’ pada bahasanya sehinggakan penyerapan bahasa luar itu dilakukan dengan gopoh dan secara semberono.

Malah ada yang mengatakan bahawa bahasa Indonesia merupakan bahasa Melayu tahap rendah/pasar berbanding bahasa Melayu Malaysia dan penggunaannya dapat dikesan wujud semenjak daripada zaman kesultanan Melaka lagi. Walaupun begitu, bahasa pasar ini turut dikenali sebagai bahasa pelabuhan yang secara tidak langsung menunjukkan lagi nilai bahasa itu dan punca ekonomi bangsa Melayu iaitu sebagai bangsa maritim dan ini yang diwarisi oleh negara Indonesia.

Kemelut yang melanda penutur Bahasa Melayu masakini yang dilanda kekurangan daripada pelbagai segi berpunca daripada penguasaan bahasa yang rendah di kalangan penutur. Ini kerana setelah mengambil dan mengasimilasikan tulisan Jawi ke dalam bahasa Melayu, ianya telah mula berubah menjadi bahasa ilmu. Bahasa Melayu mula membincangkan ilmu-ilmu bersifat saintifik dan falsafah. Malah kehadiran tulisan Jawi memungkinkan penyebaran ilmu dengan lebih baik di kalangan rakyat bawahan bukan hanya bangsawan dan diraja sahaja.

Peranan bahasa Melayu sebagai bahasa ilmu telah memungkinkan orang Melayu faham ilmu walaupun buta huruf. Ini kerana pembelajaran bukan hanya melalui penglihatan sahaja, pendengaran juga boleh dijadikan cara pembelajaran. Namun begitu, peranan ini telah berjaya direncatkan secara sistematik dengan penghapusan tulisan Jawi secara berperingkat dan ini telah memutuskan hubungan generasi masa kini dengan khazanah ilmuwan melayu silam yang menulis dengan Jawi. Ilmu bangsa Melayu terpaksa dimulakan daripada awal tanpa asasnya kerana bahasa Melayu beraksara rumi merupakan bahasa baru.

Penyerapan kosa-kata bahasa Inggeris menjadi lebih laju dengan perumian bahasa Melayu dan ini kelihatan bagus dalam mengejar kemajuan ilmu yang tertinggal namun ianya kehilangan ruh Melayu. Kosa-kata baru ini terasa janggal di mulut Melayu malah kelihatan asing. Amat mudah untuk melihat kosa-kata baru ini dengan perasaan takjub lebih-lebih rupa bentuknya sendiri sama seperti bahasa Inggeris walaupun telah diubah-suaikan supaya mirip dengan bahasa Melayu.

Perasaan takjub ini pada hemat penulis telah membawa kepada penafian kepentingan mempelajari kosa-kata ilmu teknologi ini dalam bahasa Melayu sedangkan ianya kelihatan sama dengan bahasa Inggeris dan bukankah lebih mudah mempelajarinya daripada sumber bahasa asal. Apabila bahasa Melayu ditinggalkan dalam bahasa tinggi dan saintifik dan diganti oleh bahasa Inggeris, bahasa Melayu akan mula digunakan dengan mutu yang rendah.

Disebabkan bahasa itu merupakan cerminan kepada individu tersebut malah bahasa merupakan cermin kepada akalnya juga. Oleh itu, bahasa merupakan terjemahan kepada apa yang kita fikirkan dan di sini boleh kita simpulkan bahawa penggunaan bahasa yang bermutu rendah membawa maksud kepada akal yang bermutu rendah juga.

Sehubungan itu apa yang perlu bangsa Melayu Malaysia sedar untuk memikul dan menggalas tanggungjawab ini? Pertamanya mengetahui bahawa Bahasa Melayu merupakan bahasa tua dan memainkan peranan sebagai abang long bagi bahasa Austronesian. Kedua, bahasa Melayu ini sangat anjal sepertimana penuturnya, anjal namun kekal bergetah. Pengaruh luar tetap diasimilasikan dengan kehendak bahasa Melayu dan ini ketara dengan munculnya tulisan Pallava dan Jawi di mana yang pertama itu dipengaruhi bahasa Sanskrit dan yang kedua itu dipengaruhi oleh Bahasa Arab.

Ketiga memusatkan tenaga dalam bidang penerbitan dan penterjemahan dalam usaha membanyakkan daftar buku dalam pelbagai bidang dan semestinya yang paling terkini. Bangsa Melayu perlu melengkapkan diri menjadi penutur dwibahasa yang baik dan membantu dalam proses terjemahan ini. Apalah guna peristilahan yang telah didaftar-bukukan oleh pihak berwajib seperti DBP kalau ianya hanya tersimpan di dalam kamus; bahasa beku. Akhir sekali, pembudayaan bahasa Melayu sebagai bahasa ilmu perlu dilakukan di pelbagai sektor dan lapisan masyarakat malah yang paling penting diri sendiri membudayakan.

Rujukan:

5.         Sardar, Ziauddin. The Consumption of Kuala Lumpur. Reaktion Books. 2000


Sejarah Pengkelasan Darah

Sekitar 2013 (tingkatan 5), saya dan beberapa lagi ‘subjek ujian’ telah dipilih oleh guru biologi untuk diambil darah bagi eksperimen pengkelasan darah. Jari saya diurut, dicucuk dan darah dititik kepada sekeping kad. Dari situ, saya tahu saya berdarah B+, dan juga dari mana dan bagaimana saya dapat masalah buta warna ni.

Jadi, macam mana pengkelasan darah ni dibuat?

SEJARAH PENGKELASAN DARAH

Dalam subjek genetik, kita diperkenalkan dengan konsep sifat dominan dan resesif. Semasa Gregory Mendel menjalankan eksperimen terkenalnya berkenaan genetik pokok kacang, beliau mendapati 3/4 daripada keseluruhan pokok kacangnya adalah tinggi, manakala 1/4 lagi pendek dan renek. Dalam bahasa mudahnya, ratio ketinggian pokok kacangnya ialah 3:1. Perkara ini tak tertakluk pada ketinggian pokok kacangnya sahaja, bahkan juga meliputi sifat-sifat lain pokok berkenaan seperti warna kacang (3 hijau: 1 kuning), warna bunga (3 ungu: 1 putih) dan sebagainya. Ratio terbanyak, yakni ‘3’, dikenali sebagai nilai dominan, manakala ‘1’ dikenali sebagai resesif (sedikit/minoriti).

Sekitar tahun 1900, seorang saintis bernama Karl Landsteiner di Universiti Vienna menyedari ada sesetengah darah mampu dicampurkan, dan sesetengah lagi akan membeku apabila dicampurkan. Selain itu, darah manusia juga akan membeku apabila dicampurkan dengan darah binatang. Dari sini, beliau faham bahawa darah mampu dikelaskan dalam kelompok tertentu. Sesetengah darah hanya boleh bercampur dengan sesetengah darah.

Dalam disiplin biologi medikal, selalunya kita akan diperkenalkan dengan antigen dan antibodi. Antibodi merujuk kepada sistem imun dan antigen merujuk kepada bendasing yang merangsang pengeluaran antibodi. Untuk lebih jelas, kita lihat kes jangkitan kuman. Kuman ialah bendasing luar. Disebabkan ada sesetengah kuman ni merbahaya, maka sel darah putih dan antibodi dihasilkan untuk membunuh kuman. Oleh itu, kuman ialah antigen. Benda yang sama juga dapat dilihat dalam kes pengkelasan darah. Dalam bahasa mudah, antigen bertindak sebagai kad pengenalan bagi bendasing. Sekiranya antigen itu sesuai, ia diterima oleh sistem badan. Kalau tak sesuai, antigen berkenaan akan diserang, sebagaimana pendatang asing tanpa izin dihalau keluar.

Menerusi dapatan Dr. Karl, beliau mendapati bagi setiap kumpulan darah, mereka mempunyai antigen masing-masing untuk membezakan jenis-jenis darah. Oleh sebab itulah kenapa ada sesetengah darah mampu bercampur dan ada yang tak. Beliau mendapati, darah jenis A (darah antigen A) akan membeku dan bergumpal sekiranya diacmpur dengan darah jenis B (darah antigen B). Walau bagaimanapun, tiada apa-apa yang berlaku sekiranya darah A dicampur dengan darah A.

Sambungnya lagi, ini adalah kerana setiap darah mempunyai antibodi yang bertindak balas dengan antigen yang berlainan. Berlainan dengan antigen, antibodi dikelaskan secara berlawanan.  Bagi darah A, ia mempunyai antibodi B. Darah B pula mempunyai antibodi A. Mereka tak boleh sama kelas sebab kalau sama, antibodi itu akan menyerang antigen berkenaan. Apabila darah jenis B dimasukkan ke dalam pesakit berdarah A, antibodi B milik pesakit akan menyerang darah antigen B tersebut. Kalau pesakit berdarah B menerima darah A, antibodi A dalam pesakit akan serang darah A. Kelas yang sama akan saling menyerang.

Akan tetapi, beliau juga mendapati ada sejenis kelas darah yang tak mempunyai mempunyai antigen langsung, tapi mempunyai kedua-dua jenis antibodi. Ini bermakna, darah jenis ini mampu bercampur dengan darah lain tanpa sebarang masalah. Namun, darah jenis ini tak mampu menerima darah kelas lain dalam badan sebab ia mempunyai kedua-dua jenis antibodi, melainkan kelas darah yang sama dengannya. Kelas darah ni kemudiannya dikenali sebagai darah jenis O ( tiada antigen, ada antibodi A dan B). Ya, huruf ‘O’ itu sebenarnya adalah bermaksud ‘kosong’, tapi disalah erti. Menurut takrifan moden, pemilik darah jenis O ialah penderma universal.

Pada tahun berikutnya, pelajar beliau yakni Adriano dan Alfred terjumpa satu lagi jenis darah. Ia tak mempunyai sebarang antibodi, tapi mempunyai kedua-dua jenis antigen. Darah jenis ni mampu menerima semua jenis darah kerana tak mempunyai antibodi, tapi tak mampu didermakan kepada manusia berdarah kelas lain kerana ia mempunyai kedua-dua antigen A dan B. Kelas ini dikenali sebagai darah jenis AB dan pemiliknya dikenali sebagai penerima universal.

Anda rasa cerita ni tamat macam tu sahaja kah? Tak! Beberapa dekad selepas itu Dr. Karl dan Dr. Weiner menjumpai satu lagi jenis antigen – dinamai faktor Rh (Rhesus) sempena spesimen yang digunakan (monyet rhesus). Perkara ini hanya dapat dilihat penggunaannya apabila seorang wanita telah dikesan mengalami komplikasi darah bergumpal, walaupun dia menerima darah yang sama jenis dengannya. Untuk membezakan antigen-antigen faktor Rh, selalunya mereka dikenali sebagai Rh + (positif) dan Rh – (negatif).

Majoriti daripada kesemua manusia mempunyai Rh + (sekitar 85% di USA sahaja). Ingat tak apa saya cerita tentang sifat dominan dan resesif? Ya, Rh+ ialah dominan. Saya sambung kembali, bagi kes Rh +, pemiliknya mampu menerima kedua-dua jenis faktor Rh, tak kisah positif mahupun negatif. Bagi pemilik Rh -, mereka hanya boleh menerima darah berfaktorkan Rh + buat pertama kali sahaja. Selepas penerimaan tersebut, sistem imun manusia berdarah Rh – akan menghasilkan antibodi untuk merosakkan darah dengan Rh +. Seperti kes pengkelasan darah sebelum ini, antibodi badan akan melawan mana-mana antigen yang dirasakan asing dan tak sama. Oleh itu, selalunya darah berfaktorkan Rh – di bank darah hanya akan dikhaskan untuk pesakit yang mempunyai Rh – dek masalah penerimaan Rh + dan juga kerana darah Rh – ni sangat sukar untuk didapatkan. Tak ramai manusia mempunyai darah Rh -.

APLIKASI RINGKAS PENGKELASAN DARAH.

Menerusi dapatan ini, saintis mencipta sejenis kad yang boleh digunakan bagi melihat kita ni mempunyai darah jenis apa.

Ya, saya maksudkan kad ini.

Jadi, kalau kita ingat balik, antibodi akan menyerang antigen yang sama kelas dengannya. Kita lihat pada kad di atas. Kelihatan darah di bahagian yang mengandungi anti-A (antibodi A), menjadi rosak dan bergumpal. Di bahagian anti-B, darah kekal elok. Di sebelahnya pula, anti-D (penguji darah Rh -) pula mengandungi darah rosak. Sekarang, saya cuba susun kembali data dan cuba meneka jenis darah ni.

-Darah ini diserang antibodi A, tapi selamat dengan antibodi B. Ini ialah darah jenis A. Darah jenis A mempunyai antibodi B, sebab tu ia selamat dengan antibodi B.

-Darah A rosak diserang anti-D (anti Rh +). Oleh itu, darah A ni berfaktorkan Rh +. Anti-D dalam darah Rh – akan sentiasa menyerang sel darah Rh +.

Kesimpulannya, ini ialah darah A+.

Sekarang, saya nak sentuh pula tentang benda lain. Saya yakin, anda mesti pernah mendengar masalah keguguran dan komplikasi bersalin, bukan? Ya, ada sesetengah daripada masalah ini berpunca daripada masalah tak sama faktor Rh.

Antara penyakit yang terkenal dengan masalah ini ialah hemolytic fetalis. Puncanya ialah apabila bapa dengan faktor Rh + berkahwin dengan si ibu dengan faktor Rh -. Apabila si ibu itu mengandungkan anak Rh +, penyakit tu tak muncul, tapi sistem imun si ibu akan mula menghasilkan anti-D.

Penyakit ini hanya akan mula bila si ibu mengandung buat kali kedua dan ke atas (dan anak berdarah faktor Rh +). Sekiranya darah si ibu dan anak bercampur, anti-D milik ibu akan menyerang sel darah milik anak. Ini sekaligus akan menyebabkan si anak mengalami aenemia, masalah tak cukup darah. Untuk mengatasi masalah ini, si anak akan mewujudkan lebih banyak sel darah merah bagi mengatasi hal ini. Malangnya, sel-sel yang dihasilkan adalah pramatang dan cepat rosak. Ia kurang membantu. Sekiranya masalah ini melarat, anak itu akan mengalami jaundis (demam kuning) dek pigmen sel darah mati yang berkumpul banyak. Bagi mengatasi masalah ini secara total, si ibu selalunya akan diberikan ubat yang menghalang anti-D daripada berfungsi dengan baik.

MISTERI DI SEBALIK PENGKELASAN DARAH

Sebelum saya tamatkan artikel ini, saya nak beri satu persoalan tentang alkisah pengkelasan darah. Kalau ikut penerangan saya berkenaan genetik, setiap sifat dalam tubuh kita ni boleh dilihat sisi dominan dan resesif. Selalunya sifat dominan ni tinggi rationya kerana dianggap sebagai kelebihan evolusi berbanding sifat resesif yang dianggap kurang elok dari sudut evolusi manusia. Sebagai contoh, warna kulit gelap ialah sifat dominan manusia kerana kulit yang gelap mempunyai tahap perlindungan kanser kulit yang lebih tinggi. Bagi kes pengkelasan darah, darah jenis A atau B dan Rh + adalah dominan dan kelas O dan Rh – ialah resesif. Ini bermakna, kelompok manusia berdarah A+ (A dengan faktor Rh +) adalah yang paling ramai, bukan?

Tapi, kenapa graf data populasi dan jenis darah di atas sangat berlawanan dengan apa yang sepatutnya? Kenapa darah O+, yang sepatutnya resesif dan kurang jumlahnya, adalah yang paling banyak?

Haaa, kita tunggu artikel seterusnya, berkenaan genetik Mendel dan juga cliffhanger dari siapa saya dapat masalah buta warna dan darah B+ saya.

RUJUKAN:


Bantahan Kasut – Sebuah Inspirasi Dari Iraq

Melayu dan Arab mempunyai sedikit persamaan. Mungkin banyak juga, tetapi kalau berkaitan kasut, kedua-dua bangsa ini disulami dengan tanggapan sama. Oleh kerana ajaran Islam menekankan tentang najis sekaligus mendidik penganut supaya tidak berkasut (dari luar) dalam rumah, maka kasut pun dianggap “tidak bersih”.

Peristiwa bersejarah kasut yang berlaku pada 14 Disember 2008 sememangnya sangat unik. Dalam masa 10-15 saat, seorang juruakhbar bernama Muntadhar al-Zaidi telah memberikan kesimpulan paling tepat tentang dasar luar negara Amerika Syarikat di Iraq iaitu “tidak bersih”.

Menghadiri sidang akhbar bersama Perdana Menteri Iraq Baharu, George W. Bush disangka memberikan retorik-retorik kebebasan seperti biasa. Tempoh pemerintahannya pun semakin menghampiri kesudahan, yang akan digantikan dengan Barack Obama. Maka tiada siapa sangka apa yang bakal berlaku. Berdiri dengan penuh amarah, Muntadhar menjerkah dalam bahasa Arab:

(Kasut pertama) – “Inilah ciuman perpisahan daripada orang Iraq, (wahai) anjing!”

(Kasut kedua) – “Ini pula demi balu dan yatim serta semua yang terkorban di Iraq!”

Kedua-dua kasut saiz 10 tersasar dari Bush. Andainya kena, betapa malunya Bush kelak. Muntadhar pun ditolak juruakhbar lain, sebelum diberkas, disepak dan dikeluarkan pengawal-pengawal Nouri al-Maliki. Semasa kekecohan, jurucakap White House iaitu Dana Perino (2007-2009) bermata lebam akibat terkena batang mikrofon.

Menurut Bush, ramai dalam kalangan juruakhbar Iraq memohon maaf. Beliau menegaskan kepercayaannya demi kebangkitan masyarakat bebas yang berdiri di atas piagam keamanan dan keselamatan.

Asalnya Muntadhar ditahan pengawal-pengawal kerajaan. Tidak lama kemudian, beliau dibawa ke pengawasan ketenteraan di Baghdad, yang melompatkannya kepada bidangkuasa keadilan. Entah berapa ramai di sebalik tabir memegang tangannya dan mencium pipinya dengan ikhlas. Tetapi di luar, ratusan orang membanjiri dataran dengan desakan supaya beliau dibebaskan. Asalnya Muntadhar dituduh menghina pemimpin luar dan memalukan kerajaan. Jika disabitkan kerajaan, beliau atas kertas boleh dikenakan empat tahun pun – tetapi atas statusnya seakan-akan hero di seluruh Dunia Arab, semua tahu perkara tersebut sangatlah mustahil.

Pada 17 Disember 2008, Muntadhar berdepan dengan seorang hakim selepas menolak tawaran guaman daripada Khalil al-Duleimi. Beliau tidak inginkan Khalil yang merupakan peguam Saddam Hussein. Sebaliknya Dheyaa al-Saadi memperjuangkan nasibnya yang berakhir dengan penjara tiga tahun (tetapi dibebaskan selepas sembilan bulan di sebalik tirai besi).

Meskipun dipenjarakan, Muntadhar dari awal lagi dipuji ramai. Salah seorang daripadanya ialah majikannya sendiri iaitu Awn Hussain al-Khashlok. Malah rakyat Iraq secara keseluruhan, termasuk juga rakyat Syria pun, serta segelintir rakyat Amerika Syarikat (terutamanya penyokong-penyokong Demokratik) sangat menyukainya. Nouri al-Maliki pula bertindak “profesional” tetapi tidak popular. Beliau mengecam Muntadhar dan menuntut maaf daripada stesen televisyen Al-Baghdadia yang membalas bagaikan jari tengah secara diplomatik.

Dalam masa yang singkat, rakyat Tikrit mendirikan sebuah tugu peringatan kuprum dalam bentuk kasut setinggi tiga meter. Terukir pada tugu tersebut ialah sebuah pantun. Tetapi tugu ini diruntuhkan tidak lama kemudian. Sebuah stesen televisyen di Lubnan memberikan Muntadhar kerja bersertakan janji gaji bermula sejak hari kasut dibaling. Malah “troll” dalam kalangan rakyat pun boleh tahan juga: apabila Nouri al-Maliki dipanggil untuk memasuki pasukan bolasepak negara sebagai penjaga gol untuk menepis “kasut”.

Kecaman juga mula melanda apabila Muntadhar didapati tercedera semasa dalam tahanan. Satu demi satu suara timbul misalnya daripada Amnesty International, Reporters Without Borders dan International Federation of Journalists. Keluarga Muntadhar juga terpaksa menolak undangan daripada Venezuela dimana Hugo Chavez menjemput mereka sebagai penduduk tetap. Dan Rais Yatim dari Malaysia pun menjulang Muntadhar sebagai wira yang membalas dengan baik.

Rezeki tidak terhenti di situ. Muntadhar diberikan sebuah Mercedes, dilagukan dan dipinang pun kerana seorang gadis 20 tahun bernama Amal Saad Gumaa berasa teruja dengan seseorang bermaruah sepertinya. Rezeki juga melimpah ruah kepada pengeluar kasut tersebut. Ramazan Baydan dari Turki terkejut menerima pesanan sebanyak 300,000 pasang dalam masa seminggu. Peniaga Saudi ingin membeli kasut dibaling pada harga AS$10 juta, sampai ada yang menyuruh kasut tersebut disimpan di muzium.

Semua ini ditawarkan pada ketika kedua-dua kasut tersasar. Sekarang bayangkan – apa akan berlaku jika terkena pada muka Bush?


Hikayat Kerajaan Sepenggal Jepun

Hari ini, bergema di serata sudut media sosial
bagaimana rakyat melaungkan perkataan “kerajaan sepenggal”. Tidaklah kami ini
berminat mahu mengulas mengenai siapakah dan mengapakah laungan kerajaan
sepenggal tersebut kedengaran, tetapi laungan tersebut mengingatkan kami kepada
sebuah kerajaan sepenggal yang pernah berdiri di Jepun.

Hari ini, parti Liberal Democratic Party (LDP) yang merupakan sebuah parti konservatif-nasionalis yang berhaluan kanan memerintah Jepun. Parti ini boleh diumpakan seperti mana Barisan Nasional kerana sudah lama memerintah Jepun lebih 50 tahun.

Namun, pada tahun 2009, sebuah parti pembangkang iaitu Democratic Party of Japan (DPJ) berjaya menang pilihanraya Jepun mengalahkan parti yang terlalu lama bertakhta ini. Kekalahan ini sangat bersejarah kerana buat kali pertama dalam sejarah Jepun sejak 1955, LDP tewas dalam pilihanraya.

DPJ berjaya menguasai 308 buah kerusi dalam parlimen Jepun. 193 buah kerusi berjaya dirampas oleh DPJ. LDP pula kehilangan 181 buah kerusi mereka, dan hanya mampu mempertahankan 119 buah kerusi sahaja. Banyak nama-nama hebat dalam politik Jepun ketika itu yang menjawat jawatan menteri rebah di kaki DPJ.

Taktik politik DPJ ketika itu mudah, mereka berkempen membawa perubahan daripada rejim LDP yang memerintah Jepun. Mereka menjanjikan pelbagai transformasi dalam kerajaan dalam kerajaan. Manifesto yang dijanjikan tertakluk kepada lima perubahan iaitu mengurangkan pembaziran belanja kerajaan, mengurangkan kos penjagaan anak dan pendidikan, reformasi dalam skim pencen dan perubatan, dan mempertingkatkan kedaulatan ekonomi Jepun.

Pada awal pemerintahan DPJ, harapan rakyat terhadap perubahan yang dijanjikan oleh mereka sangatlah tinggi. Kabinet yang diperkenalkan oleh Yukio Hatoyama, Perdana Menteri yang dipilih oleh DPJ itu mendapat sokongan setinggi 70 peratus oleh masyarakat. Selepas 3 tahun berkuasa, hanya 30 peratus sahaja janji-janji dalam manifesto mereka yang berjaya ditunaikan daripada lebih 170 janji yang mereka ikrar sebelum PRU.

Antara faktor kegagalan ini ialah janji-janji kerajaan DPJ terlalu populis seperti pendidikan percuma untuk peringkat pendidikan sekolah menengah atau memberi elauns penjagaan anak. Agenda utama ialah untuk mengurangkan beban hutang yang ditanggung Jepun tidak berjaya dilaksana padahal itulah yang menjadi bahan kempen mereka.

Banyak alasan yang dilontarkan oleh parti DPJ. Mereka
menyalahkan beban ekonomi yang ditinggalkan oleh kerajaan terdahulu sebagai punca
kenapa mereka gagal melakukan reformasi. Mereka juga menyalahkan beban membantu
kos perubatan dan pencen masyarakat tua di Jepun juga sebagai punca utama kerana
mereka tidak mampu meneruskan janji-janji dalam manifesto seperti  menghapuskan tol. Mereka menjanjikan untuk
menghapuskan sistem birokrasi yang membelenggu Jepun, namun apabila sistem itu
dinyah dari negara Jepun, mereka tidak punya sistem yang efisien menggantikannya
semula.

Kegagalan mereka membuatkan rakyat mula beromantis
mengenai perubahan-perubahan yang benar-benar berlaku ketika era pemerintahan
Ryutaro Hashimoto dan Junichiro Koizumi yang merupakan nama besar bagi LDP.
Bagi mereka, era-era seperti ini lebih membawa reformasi dan perubahan
berbanding mereka di bawah DPJ. DPJ yang sebelum ini banyak mengkritik LDP di
atas pelbagai tuduhan seperti korupsi, projek mega yang merugikan akhirnya
terpaksa menjilat ludah mereka sendiri apabila menjadi kerajaan, mereka pula
mengulanginya.

Projek kerajaan LDP sebelum ini seperti Empangan Yanba di Jepun yang diserang dengan begitu dasyat oleh DPJ tiba-tiba disambung pembinaan. U-turn dalam polisi kerajaan DPJ ini membuatkan orang tertanya-tanya apakah mereka serius dalam mentadibir negara? Tidak cukup dengan itu, mereka pula terpalit dengan skandal besar.

Misalnya Perdana Menteri DPJ yang pertama, iaitu Yukio Hatoyama sendiri terlibat dalam skandal rasuah. Berita skandal ini masuk ke media massa, dibahaskan oleh ramai orang memaksa Hatoyama meletakkan jawatan. Naiknya Naoto Kan yang merupakan Menteri Kewangan menjadi perdana Menteri menggantikan Hatoyama.  Itu belum dikira dengan betapa perpecahan dalaman dan pergaduhan sesama ahli dalam parti.

Keyakinan rakyat pulih sejenak, namun kegagalan Naoto
Kan melakukan reformasi yang mereka janjikan, membuatkan keyakinan itu runtuh semula.
Bila dilihat semula, DPJ hanya banyak meneruskan langkah-langkah yang dibuat
oleh kerajaan sebelumnya. Jadi, orang ramai mula tertanya-tanya, dimanakah
reformasi yang mereka janjikan?

Kemuncaknya ialah apabila gempa bumi tahun 2011 gagal diuruskan oleh DPJ. Kegagalan pengurusan bencana, kelembapan respon DPJ pada tragedi gempa bumi dan kebocoran loji janakuasa nuklear Fukushima membuatkan rakyat Jepun kata “enough is enough”.  DPJ bukanlah seperti mana yang mereka janjikan. Euphoria kemenangan DPJ telah lama padam dalam diri masyarakat Jepun. Bancian yang dijalankan memaparkan 70 peratus sokongan rakyat untuk mereka merudum kepada 20 peratus sahaja.

Dalam pilihanraya seterusnya pada tahun 2012, kita menyaksikan LDP di bawah pimpinan yang baru iaitu Shinzo Abe telah bekerjasama dengan New Komeito Party, sebuah parti beragama Buddha berhaluan Konservatif di Jepun. Kerjasama dua parti ini telah berjaya menang bergaya, merampas semula takhta mereka yang hilang sebelum ini. Mereka meraih 176 buah kerusi tambahan, menjadikan penguasaan mereka mencecah 294 buah. DPJ telah kehilangan 251 kerusi, hanya mampu untuk mempertahankan 57 kerusi sahaja berikutan kegagalan reformasi mereka.

Saya tahu, mungkin akan ada yang membangkitkan situasi politik di Jepun dengan negara kita. Saya tidak hairan sekiranya apa yang berlaku di Jepun, berlaku juga di negara kita kerana sejarah sifatnya berulang. Kegagalan kerajaan hari ini menunaikan janji dalam manifesto mereka mungkin mengingatkan kita kepada DPJ, atau kegagalan kerajaan hari ini menguruskan tragedi pencemaran di Pasir Gudang membuatkan kita mengaitkan dengan kelembapan respon DPJ ketika tragedi gempa bumi Jepun 2011, namun kalau sejarah tidak diambil pengajaran daripadanya, maka kita mungkin akan mengulanginya semula.

Anda sedang membaca sebahagian daripada buku terbitan kami iaitu DASAR PANDANG KE JEPUN. Kalau berminat nak membaca artikel serupa seperti di atas, bolehlah membuat pembelian di  www.wasap.my/60195812791 <– WASSAP SEGERA!!!

RUJUKAN:Sidek, Namri. (2019). Kisah Kebangkitan Dan Kejatuhan Parti DPJ Sebagai Kerajaan Sepenggal Jepun. Iluminasi. https://iluminasi.com/bm/kisah-parti-demokratik-jepun-kerajaan-sepenggal-negara-matahari-terbit.html Ito, Mashami. (2012). DPJ’s Promise To Change The System Failed. The Japan Times.  https://www.japantimes.co.jp/news/2012/12/01/national/dpjs-promise-to-change-the-system-failed/ McCurry, Justin. (2009). DPJ ends 54 years of almost unbroken conservative rule in Japan. The Guardians. https://www.theguardian.com/world/2009/aug/30/dpj-wins-japan-election


China Temui Fosil Badak Sumbu Purba Terbesar Di Dunia

Baru-baru ini, kumpulan ahli paleontologi (mengkaji haiwan-haiwan purba) di China menemui fosil yang dipercayai adalah spesis baru badak sumbu purba dari kumpulan genus Paraceratherium iaitu kumpulan badak sumbu gergasi dan tidak bertanduk.

Badak sumbu Paraceratherium biasa ditemui di Asia, berkemungkinan pernah bermaharajalela di kawasan dulunya dikenali sebagai Eurasia. Berkenaan spesis baru ini, nama saintifiknya ialah Paraceratherium linxiaense.

Nama umum bagi spesis badak sumbu ini ialah Badak Gergasi Linxia, dinamakan oleh ketua penyelidik bernama Deng Tao dari Institute of Vertebrate Paleontology and Paleoanthropology (IVPP).

Menurut Deng, fosil haiwan yang biasa ditemui oleh ahli paleontologi tidak begitu sempurna dan berkecai sehingga cebisan-cebisan kecil. Tetapi fosil Badak Gergasi Linxia ini yang ditemui pada tahun 2015 mempunyai tengkorak yang sempurna dengan kehadiran rahang.

Tengkorak badak purba Linxia yang penjangnya 3 meter ini ditemui di lembangan Linxia, wilayah Gansu. Kajian ke atas fosil badak ini menunjukkan haiwan ini mempunyai berat sebanyak 24 tan dan saiz badannya bersamaan 6 ekor gajah. Tinggi badak purba ini pula adalah 8 meter.

Jika tinggi badak ini dibandingkan dengan tinggi zirafah, tinggi zirafah jantan cuma 5 meter saja manakala tinggi zirafah betina ialah 4 meter. Deng memberitahu kepada berita CNN bahawa spesis badak sumbu purba ini adalah haiwan mamalia terbesar dunia pernah hidup.

Tambahan beliau, badak ini menetap di China, Mongolia, Kazakhstan, dan Pakistan. Haiwan ini juga dian daikan menetap di Eropah Timur.

Badak sumbu gergasi pertama kali menetap di bahagian utara lembah Tibetan pada 31 juta tahun lalu sebelum bermigrasi ke Kazakhstan dan Pakistan. Badak Gergasi Linxia pula berasal dari Pakistan dan haiwan ini perlu melintasi lembah Tibetan untuk tiba di Linxia. Jadi, Deng beranggapakn lembah tersebut adalah rendah berbanding sekarang sehingga memudahkan migrasi populasi badak ini.

Tambah beliau, migrasi badak sumbu gergasi ini dipengaruhi oleh perubahan iklim. Kehadiran Badak Gergasi Linxia ini adalah bukti untuk mengkaji perubahan iklim dan geografi China pada zaman megafauna bermaharajalela.

Sehingga bulan September 2020, kumpulan ahli arkeologi China menemui fossil lengkap iaitu spesis dinosaur yang berusia 125 juta tahun dulu di Jinzhou, wilayah Liaoning. Salah satu spesis dinosaur ini ialah Changmiania liaoningensis, spesis baru dinosaur bersaiz kecil yang dipercayai dikubur akibat letusan gunung berapi.

RUJUKAN:

Wang, Zixu and Guy, Jack. (18 June 2021). This giant prehistoric rhino was the biggest land mammal to walk the Earth. CCN.

Charles, K. (17 June 2021). Giant rhino unearthed in China was one of largest mammals ever to live. New Scientist.


Wujudnya Senarai Membeli-Belah Kuno Berusia Seawal 4,000 Tahun

Biasanya kalau kita nak membeli-belah, mesti ada kertas kecil yang bertulis senarai barang dapur untuk dibeli supaya kita tidak lupa jenis barangan yang banyak. Namun, penemuan artifak berupa senarai membeli-belah ini menjadi bukti bahawa orang zaman dulu juga mempunyai budaya yang sama dalam urusan jual-beli.

Terdapat 8 buah artifak berupa senarai membeli-belah yang ditemui seawal 4,000 tahun dulu bermula dari fasa tamadun Mesopotamia.

1. Senarai Membeli-belah Mesopotamia Bertarikh 2,000 SM

Kita tahu sistem tulisan orang Mesopotamia berbeza dengan sistem tulisan pada abad ini. Tulisan Cuneiform adalah sistem tulisan paling tua di dunia menggunakan ‘pen’ mengukir pada kepingan tablet tanah liat.
Dalam tablet ini, orang Mesopotamia telah merekod bermacam-macam senarai, dari jumlah gaji hinggalah senarai barang perlu dibeli untuk menu makanan rebusan. Senarai ini memberikan kita gambaran jelas akan diet pemakanan orang Mesopotamia.

Malah, pengkaji dari New York University’s Institute mencuba masakkan hidangan rebusan yang disenarai dalam tablet tersebut! Jadi, senarai membeli-belah Mesopotamia ini sebenarnya senarai untuk memasak sejenis rebusan. Sebelum memahami tablet ini, pengkaji telah menafsir senarai ini selama beratus tahun!

2. Senarai Barangan Tentera Judea Bertarikh 600 SM

Sekumpulan ahli arkeologi telah menemui kepingan balang yang pecah dengan tulisan berdakwat di dalam kubu lama orang Judea. Tulisan ini ialah tulisan berupa arahan dari pegawai tentera memberitahu barangan apa yang perlu diambil dan diberikan kepada tentera yang bertugas.

Salah satu arahannya telah dicatat seperti berikut:

“Kepada Eliashib: Sekarang, berikan Kittiyim 3 mandian wain, dan tuliskan nama hari ini,”

“Dan pemilik wain, bawakannya esok; jangan lewat. Kalau ada cuka, berikan kepada mereka.”

Menariknya tulisan ini ialah ahli arkeologi mampu menentukan bilakah kitab Taurat dalam Perjanjian Pertama Kristian ditulis. Sejarahwan berandaian bahawa kitab ini ditulis lewat selepas tulisan pada cebisan balang ini. Sebabnya kadar orang Judea yang celik membaca tidak tinggi semasa arahan pegawai tentera ditulis.
Walau bagaimanapun, senarai barang ini membuktikan bahawa ramai orang Judea memang pandai membaca dari teori sejarahwan memulakan kemudian memikirkan balik teori-teori pembikinan kitab Taurat.

3. Senarai Membeli-belah Rom di United Kingdom (UK) Pada Abad Pertama Masihi

Tembok Hadrian ialah Tembok Besar China versi empayar Rom. Maharaja Hadrian mengarahkan tentera untuk membina tembok bagi menghalang pencerobohan orang Picts, iaitu salah satu kaum asal Scotland yang kuat berperang.

Sekumpulan ahli arkeologi menemui ratusan surat dan dokumen di kubu Vindolandia dalam tembok Hadrian. Surat dan dokumen itu berupa kepingan kayu yang mempunyai tulisan dakwat. Kerana kepingan ini semakin reput, teknologi infra-merah digunakan untuk mendedahkan tulisannya.

Dalam beberapa tulisan yang didedahkan, terdapat tulisan berupa senarai membeli-belah. Senarai itu berada dalam Tablet 302 mengandungi senarai barang yang perlu hamba beli.

”… kacang lebam, dua modii (ukuran timbangan kering Rom), ayam, dua puluh, seratus epal, kalau kamu boleh cari yang baik punya, seratus atau dua ratus telur, jika mereka jual pada harga yang berpatutan. … 8 sextarii (ukuran liter Rom) sos ikan, sedikit buah zaitun.”

4. Senarai Membeli-belah Rusia , Abad Ke-14 Masihi

Kerajaan Novgorod adalah salah satu kerajaan orang Rusia kuno yang berpengaruh. Ahli arkeologi menemui cebisan dahan pokok kayu Birch dari fasa kerajaan tersebut yang mengandungi tulisan yang terpelihara dalam lumpur.

Kepingan itu sebenarnya senarai barang ditulis oleh ayah dan berikan kepada anak lelakinya. Senarainya ditulis seperti berikut:

“Hantarkan saya baju, tuala, seluar panjang, tali kuda, dan, untuk adik perempuan saya, hantarkan kain fabrik.”

Si ayah juga menulis pada perenggan akhir dengan nada lawak.

“Kalau saya hidup lagi, saya akan bayar.”

Mesti si ayah pernah berhutang dengan si penjual sampai melawak sebegitu.

5. Surat Paston dari UK, Abad Ke-15 Masihi

Dalam dunia arkeologi terutamanya mengkaji dunia fasa pertengahan Eropah, tidak banyak surat peribadi yang ditemui selain dokumen dan laporan yang terpelihara lama. Jika ada, ia mampu membongkar bagaimana hidup orang pertengahan Eropah pada ketika itu.

Keluarga Paston ialah keluarga tuan tanah yang kaya. Ahli keluarga bernama Margaret sering menghantar surat kepada suaminya ketika keluar berurusan dalam tempoh yang lama (macam outstation). Dalam surat-surat tersebut, terdapat senarai barang import yang Margaret mahukan suaminya beli.

“Sila berkelakuan baik dengan belikan saya satu pound kacang almond, satu pound gula, dan belikan beberapa pakaian corak frieze untuk anak-anak kamu. Saya diberitahu yang kau akan dapatkan barang yang murah dan pilihan terbaik dari isteri Hay.”

Margaret juga menulis di surat lain meminta suaminya membeli senjata panah bersilang (crossbow), kunci, dan anak panah. Banyak sangat barang import Margaret nak.

6. Senarai Membeli-belah Michelangelo dari Itali, Abad Ke-16 Masihi

Kita sekarang bukan cerita pasal Teenage Mutant Ninja Turtle buat senarai. Kita cerita pasal seorang artis, arkitek, dan pemuisi dari fasa Pencerahan Eropah, juga seteru Leonardo da Vinci. Namanya Michelangelo.
Michelangelo menulis senarai makanan dapur perlu dibeli untuk memasak tiga hidangan istimewa. Dalam senarai beliau tulis barang perlu dibeli seperti ikan bilis, ikan herring, sebotol wain, dan sup fennel.

Michelangelo juga melukis sebelah nama barang dapur untuk kemudahan orang gajinya yang buta huruf. Tak sangka baik juga Michelangelo ni membantu orang gaji mudahkan urusan pembelian barang dapur.

7. Senarai Membeli-belah Galileo dari Itali, Abad Ke-17 Masihi

Galileo ialah ahli astronomi Itali yang pertama membuktikan kepada pihak gereja bahawa Bumi sebenarnya mengelilingi Matahari setelah mengkaji menggunakan teleskop buatan sendiri.

Setelah berjaya mencipta teleskop yang mampu menoropong dengan pembesaran 8 kali ganda menggunakan kanta ciptaan sendiri, beliau mahu menaiktaraf teleskopnya dengan menjadikannya besar dan mudah meneliti angkasa. Maka, beliau menulis senarai barang untuk dibeli bagi lengkapkan kajiannya.

Dalam senarai Gelileo, ia bercampur dari senarai makanan sehingga barangan bermula dari rempah-ratus dan kekacang sehingga kristal dan paip organ. Siapa sangka senarai ini menjadi bukti kejayaan Galileo membuktikan kepada dunia akan peredaran orbit Bumi!

8. Senarai Membeli-belah Knole Hall dari UK, Abad Ke-17 Masihi

Kertas berupa senarai beli-belah ini ditemui oleh pekerja pembinaan pada bahagian bawah lantai rumah agam Knole Hall yang berada di tenggara England.

Senarai ini sebenarnya milik orang gaji atasan bernama Robert Draper, diberikan kepada orang gaji bawahannya iaitu En. Billy untuk membeli barang-barang seperti ‘greenfis’ iaitu ikan kod kering dan barangan dapur.

Namun, senarai ini sebenarnya berasal dari rumah agam lain bernama Copt Hall yang jauhnya 58 kilometer dari Knole Hall. Bagaimana senarai beli-belah ini boleh ditemui di Knole Hall?

Sebenarnya terdapat perkahwinan antara keluarga yang memiliki kedua-dua rumah agam ini sehinggakan barangan dari Copt Hall disimpan dalam ruangan loteng Knole Hall. Mungkin senarai ini terkeluar dari poket orang gaji kemudian termasuk ke bahagian dalam lantai loteng dan secara tak sengaja telah dipelihara selama ratusan tahun.

Ini saja 8 senarai membeli-belah kuno yang masih terpelihara. Mungkin kita rasa senarai berupa kertas kecil hanya tidak berguna setelah kita gunakannya sebagai tanda peringatan. Mungkin setelah kita buang atau simpan, generasi akan datang temui senarai-senarai ini dan labelkan sebagai senarai barangan perlu dibeli yang kuno yang menjadi pembuka kepada memahami kehidupan kita sekarang.

Jadi, kalau ada senara membeli-belah di tangan, simpanlah untuk kenangan masa hadapan.

RUJUKAN:

Waygood, James. (24 October 2018). 8 Historic Artifacts that Cover 4,000 Years of Shopping History! Listonic.


Pertempuran Tours: Umat Islam Hilang Peluang Syahadahkan Seluruh Perancis

Setelah wafatnya Nabi Muhammad SAW pada tahun 632, dunia Islam mengalami perkembangan yang sangat pantas hingga sesetengah sejarawan menyifatkan ia sebagai perkara luar biasa dalam sejarah ketamadunan manusia. Setelah berjaya menewaskan dua adikuasa dunia ketika itu iaitu Rom dan Parsi, orang Islam dilihat sebagai sebuah kuasa baru yang bakal mendominasi politik dunia pada masa itu.

Setelah tampuk khalifah bertukar menjadi monarki dengan tertubuhnya Daulah Umayyah, luas empayar Islam terus berkembang dengan pantas hingga dapat men4kluk seluruh Semenanjung Arab, tanah Parsi dan negeri-negeri di Utara Afrika.

Gerakan memperluaskan kuasa tidak terbatas hanya pada kawasan-kawasan itu sahaja, malah umat Islam pada ketika itu bercita-cita tinggi untuk menjejakkan kaki mereka di bumi Eropah. Bayangkan, dalam tempoh masa tidak sampai 100 tahun, umat Islam telah berjaya meluaskan empayar mereka sehingga ke Semenanjung Iberia yang merangkumi Portugal, Sepanyol, Andorra dan Gibraltar.

Pert3mpuran yang Hampir Mengislamkan Eropah

Ramai yang melihat bahawa Pert3mpuran Vienna 1683 merupakan detik-detik yang nyaris menyebabkan seluruh masyarakat Eropah mengucapkan kalimah syahadah. Namun sebenarnya situasi yang sama telah berlaku sejak pemerintahan empayar Umayyah lagi. Peristiwa ini berlaku lebih 1000 tahun sebelum Pert3mpuran Vienna iaitu pada tahun 732 M. Pertempuran ini dikenali sebagai Pep3rangan Tours atau juga disebut sebagai Pert3mpuran Poitiers.

Setelah tenter4Islam berjaya mengalahkan kerajaan Visigothic dalam Pert3mpuran Guadalate 711, ia menandakan permulaan kempen pen4klukan tenter4 Islam ke atas Andalusia. Dalam masa kurang dari tujuh tahun sahaja, tenter4 Islam telah berjaya menguasai sepenuhnya Semenanjung Iberia.

Situasi ini telah menimbulkan suasana panik dalam kalangan kerajaan-kerajaan Eropah pada ketika itu. Setelah menangnya tenter4 Islam di Iberia, masyarakat Eropah khuatir bahawa tiada sesiapa yang dapat menghalang nafsu besar tenter4 Islam untuk men4kluk Eropah.

Pada tahun 719, tenter4 Umayyah yang diketuai oleh Abdul Rahman al-Ghafiqi telah meny3rang selatan Gaul dan berjaya men4wan wilayah Septimania. Tenter4 Islam optimis bahawa kempen pen4klukan di Eropah akan berjalan dengan mudah berbanding di tanah Arab. Hal ini kerana pemerintah-pemerintah di Eropah sibuk berkelahi sesama mereka dan ini memberikan jalan mudah bagi tenter4 Islam.

Pada awal tahun 732, angkatan tenter4 yang dipimpin oleh Abdul Rahman al-Ghafiqi telah berjaya menumpaskan angkatan tenter4 Duke Odo of Aquitaine dalam Pert3mpuran Bordeaux. Kemenangan besar ini telah membuka pintu seluas-luasnya kepada Al-Ghafiqi untuk meneruskan kemaraan tenter4 Islam bagi men4kluk Perancis. Memikirkan bahawa anc4man tenter4 Islam yang sangat serius, Duke Odo terpaksa meminta bantuan daripada musuh lamanya iaitu Charles de Martel.

Siapa Charles de Martel?

Charles de Martel merupakan pemimpin de facto yang menguasai Empayar Frank. Baginda merupakan seorang general yang banyak memimpin siri pep3rangan terutamanya dalam usaha menghalau penc3robohan di perbatasan empayar. Mendengar permintaan Odo dan memikirkan keselamatan wilayahnya, Charles terus bersetuju untuk mewujudkan perikatan ket3nteraan dengan Odo bagi mengekang kemaraan tenter4 Islam.

Setelah Al-Ghafiqi mendengar perihal penggabungan tenter4 Odo dan Charles, beliau tanpa berfikir panjang terus menggerakkan tenteranya ke utara bagi menghadapi ketumbukan tenter4 Frank. Di pihak yang lain pula, Charles de Martel sudah menyiapkan tenteranya dengan lebih awal dengan menempatkan tenter4nya di antara Sungai Vienne dan Sungai Clain, di sebuah kaki bukit bagi meninjau kekuatan tenter4 Islam.

Pertempuran Bermula

P3rang ini berlaku di dataran Poitier di barat tengah Perancis, kira-kira 200km ke timur laut bandar Bordeaux. Setelah kedua-dua pasukan tenter4 tiba di dataran pert3mpuran, Al-Ghafiqi dan Charles de Martel masing-masing tidak mahu memulakan ser4ngan.

Malah sepanjang tujuh hari berlalu, hanya pert3mpuran kecil yang berlaku di mana Al Ghafiqi memerintahkan pasukan berkudanya untuk meny3rang barisan pertahanan tenter4 Frank. Namun, semua ser4ngan itu berjaya dipatahkan dengan mudah.

Perlu diketahui bahawa tenter4 Frank semuanya sangat berpengalaman dan telah melalui banyak ekspedisi ketenter4an di perbatasan. Tambahan pula, komander mereka iaitu Charles de Martel merupakan seorang panglima yang sangat arif dalam selok-belok per4ng. Di pihak tenter4 Islam pimpinan Al Ghafiqi pula, tidak banyak yang mereka tahu tentang cara bangsa Frank berper4ng.

Sebab itulah Al Ghafiqi mengambil sikap berhati-hati dalam melakukan ser4ngan. Charles pula kekal dalam posisi bertahannya. Dalam pada Al-Ghafiqi cuba mencari titik kelemahan pertahanan tenter4 Frank, beliau juga sedang menunggu bantuan tenter4 tambahan dari Cordoba. Al-Ghafiqi mahu kelebihan betul-betul berpihak kepadanya, barulah dia yakin untuk menyer4ng Charles secara besar-besaran.

Oleh kerana musim sejuk bakal tiba, Al Ghafiqi sedar mahu tidak mahu dia harus memulakan ser4ngan. Dia tidak boleh menunggu lama memandangkan para tenter4nya tidak bersedia menghadapi musim sejuk. Charles de Martel pula sememangnya berada di posisi bertahan, hanya menunggu musuhnya memulakan ser4ngan.

Akhirnya Al Ghafiqi memulakan ser4ngan besar-besaran ke atas tenter4 Frank. Namun ser4ngan tersebut berjaya dipatahkan dengan mudah. Tenter4 Frank mampu menahan ser4ngan tenter4 Islam dengan baik. Direkodkan oleh salah seorang tenter4 Frank di mana situasi pertahanan tenter4 Frank ketika itu ibarat ombak yang tidak bergerak. Ada kalanya tenter4 Islam berjaya memecahkan barisan pertahanan tenter4 Frank namun keadaan tersebut pantas dipulihkan oleh tenter4 musuh.

Tr4gedi Uhud Berulang

Ketika tenter4 Islam sedang sibuk melancarkan ser4ngan bertali arus ke arah pertahanan tenter4 Frank, situasi ini telah menyebabkan fokus mereka hanya tertumpu kepada ser4ngan memecahkan formasi lawan sahaja. Kedudukan ser4ngan mereka yang terletak agak jauh dari markas tenter4 dilihat sebagai satu peluang oleh Charles de Martel.

Ketika ini tenter4 Islam dilihat tidak bersedia dalam menghadapi ser4ngan balas mengejut oleh tenter4 Frank. Situasi ini lantas dimanfaatkan oleh Charles apabila beliau mengarahkan satu unit tenter4 dipimpin oleh Duke Odo bagi menyer4ng markas ketenter4an yang terletak di belakang garisan musuh.

Duke Odo dapat menyer4ng markas ketenter4an Al Ghafiqi dengan mudah kerana kebanyakan tenter4 musuh tidak bersedia dalam menghadapi ser4ngan. Mendengar khabar bahawa markas diser4ng, sebahagian besar tenter4 Islam telah bertindak meninggalkan medan peper4ngan bagi menyelamatkan harta benda yang mereka simpan di khemah tenter4. Maka keadaan menjadi kucar-kacir kerana tenter4 Islam tidak lagi mahu menurut perintah Al Ghafiqi yang mengarahkan agar tenter4nya kekal menyer4ng musuh di hadapan.

Maka akhirnya, keadaan tenter4 Islam yang kacau bilau telah menyebabkan mereka tewas dalam pert3mpuran itu. Abdul Rahman Al Ghafiqi juga turut syahid dalam pert3mpuran itu setelah beliau bertarung dengan beraninya di sebalik ketidakpatuhan tenter4nya.

Charles Muncul Sebagai Penyelamat Kristian

Berita kemenangan Charles de Martel ke atas tenter4 Islam tersebar dengan pantas ke seluruh benua Eropah. Masyarakat Kristian pada ketika itu mengangkat Charles sebagai penyelamat agama Kristian kerana berjaya mengekang kemaraan tenter4 Islam. Ketika inilah Charles mendapat gelaran ‘Martel’ yang bermaksud The Hammer.

Jika Charles gagal dalam pert3mpuran tersebut, kemungkinan besar Perancis akan menjadi negara Islam seperti yang berlaku pada Sepanyol. Hal ini kerana Empayar Frank yang dipimpin oleh Charles merupakan sebuah kuasa dominan di Eropah pada ketika itu. Maka harapan sebahagian besar masyarakat Eropah ketika itu terletak pada bahu bangsa Frank. Sifirnya mudah, jika ranap bangsa Frank, maka ranaplah Eropah.

Sesetengah sejarawan beranggapan bahawa jika tenter4 Islam memenangi per4ng ini, maka seluruh Eropah akan berjaya dit4kluki oleh umat Islam. Pandangan ini diyakini berdasarkan struktur kerajaan di Eropah pada masa itu yang sibuk berkelahi sesama sendiri.

Namun ada juga yang menyangkal dakwaan tersebut sebagai sesuatu yang melebih-lebih. Hujah mereka bahawa tiada satu pun empayar berjaya menguasai seluruh Eropah dan dapat mengekalkan penguasaan mereka dalam tempoh yang lama. Yang pasti, kemenangan tenter4 Islam dalam Pert3mpuran Tours ini akan mewujudkan timeline yang baru bagi sejarah dunia.

RUJUKAN:

What Was the Significance of the B4tlle of Tours? https://www.historyhit.com/day-b4tlle-tours/

The B4tlle of Tours 732 AD. https://www.youtube.com/watch?v=Rb8pGJy2aXs

What if Muslims Won at the B4tlle of Tours? https://www.youtube.com/watch?v=ye4vsIHBACM&t=33s